Laut China Selatan harus kekal aman, stabil: Hishammuddin

PUTRAJAYA, 24 Muharram 1442H, Sabtu – Laut China Selatan harus kekal sebagai kawasan yang aman, stabil dan laluan perdagangan, serta tidak dijadikan kawasan perbalahan dalam kalangan negara-negara ASEAN yang terbabit dalam konflik, kata Menteri Luar, Datuk Seri Hishammuddin Tun Hussein.

Katanya, pendirian Malaysia berhubung Laut China Selatan jelas iaitu sebarang pertelingkahan wilayah dan maritim mesti diselesaikan oleh pihak berkenaan secara aman menurut undang-undang antarabangsa, termasuk Konvensyen Undang-Undang Laut Pertubuhan Bangsa-Bangsa Bersatu (UNCLOS) 1982.

“Kami juga mengharapkan rundingan mengenai Tatakelakuan Pihak-pihak di Laut China Selatan (COC) bersambung semula,” katanya dalam ucapan pada Forum Serantau ASEAN (ARF) ke-27 yang berlangsung secara maya, di sini hari ini.

Hishammuddin turut menyeru semua pihak memastikan kebebasan pelayaran di Laut China Selatan, dan katanya sekalipun ada perbezaan pendekatan, semua yang berkenaan harus mengelak tindakan-tindakan bersifat provokatif, khususnya pada ketika kerajaan-kerajaan sedang menumpukan usaha memerangi wabak COVID-19.

Katanya, Laut China Selatan antara lima isu yang harus ditangani di peringkat serantau bagi mengekal dan menjamin keamanan serta kestabilan rantau, selain krisis pelarian dari Rakhine di Myanmar, isu keganasan dan ekstremisme, pelucutan senjata serta pengawalan dan penggunaan teknologi nuklear secara aman, termasuk perkembangan di Semenanjung Korea.

Mengenai isu Rakhine, Hishammuddin berkata, Malaysia terus menerima kesan daripada kedatangan pelarian akibat krisis yang berpanjangan dan tiada penghujung itu.

“Malangnya, kami sudah tidak boleh menerima lebih ramai pelarian Rohingya kerana kami kehabisan sumber dan juga kemampuan akibat COVID-19. Namun, ada pihak-pihak yang mahu Malaysia melakukan lebih banyak lagi bagi menampung kehadiran pelarian, selain turut ditekan oleh kumpulan-kumpulan kemanusiaan,” katanya.

Beliau berkata, Malaysia mengulangi akan keperluan beban dan tanggungjawab itu dikongsi secara sama rata dan menggesa negara-negara yang menandatangani Konvensyen 1951 agar melaksanakan tanggungjawab serta komited terhadap tuntutan undang-undang antarabangsa untuk menerima lebih ramai pelarian bagi tujuan penempatan semula.

“Malaysia menyokong penuh proses repatriasi yang dilakukan secara sukarela, selamat dan bermaruah bagi individu-individu dari Rakhine dan merayu Myanmar serta Bangladesh agar mencari penyelesaian yang mampan berhubung isu ini.

“Jika tidak ditangani segera, komuniti Rohingya akan terus terdedah kepada eksploitasi dan menjadi mangsa sindiket pemerdagangan orang dan kumpulan pengganas,” katanya.

Mengenai pembanterasan keganasan dan ekstremisme, Hishammuddin berkata, walaupun kumpulan pengganas secara relatifnya ‘senyap’ ketika COVID-19, tidak boleh disangkal yang mereka mungkin sedang menggembleng usaha untuk mengambil kesempatan daripada ketidaktentuan semasa bagi mengukuhkan lagi agenda mereka.

Berhubung teknologi nuklear, beliau berkata, Malaysia mengulangi akan kepentingan Perjanjian Zon Bebas Senjata Nuklear Asia Tenggara (SEANWFZ) sebagai instrumen pelucutan dan pengawalan di rantau ASEAN.

Berkaitan situasi di Semenanjung Korea pula, Hishammuddin berkata, Malaysia sedang memantau rapi ketegangan yang sedang memuncak di antara Korea Utara dan Korea Selatan, khususnya selepas kejadian letupan Pejabat Perhubungan Antara Korea di Kaesong.

ARF yang dihoskan secara maya oleh Vietnam merupakan mesyuarat tahunan yang diadakan sejak 1994 dengan tujuan memupuk dialog dan rundingan membina berhubung isu-isu politik dan keselamatan yang menjadi kepentingan bersama, selain menyumbang kepada usaha membentuk keyakinan dan diplomasi pencegahan di rantau Asia Pasifik.

Semua 10 negara anggota ASEAN (Brunei, Kemboja, Indonesia, Laos, Malaysia, Myanmar, Filipina, Singapura, Thailand dan Vietnam) dan rakan dialog ASEAN iaitu Australia, Kanada, China, Kesatuan Eropah, India, Jepun, New Zealand, Korea Selatan, Rusia dan Amerika Syarikat hadir.

Turut serta pada mesyuarat itu ialah Bangladesh, Korea Selatan, Mongolia, Pakistan, Sri Lanka, Timor-Leste dan Papua New Guinea. – Bernama


Sheikh Nawaf angkat sumpah Emir baharu Kuwait

KUWAIT, 13 Safar 1442H, Khamis – Sheikh Nawaf al-Ahmad al-Sabah mengangkat sumpah sebagai Emir baharu Kuwait, susulan kemangkatan Sheikh Sabah al-Ahmad al-Jaber al-Sabah pada usia 91, di Amerika Syarikat.

Pemimpin baharu Kuwait, Putera Mahkota, Sheikh Nawaf, mengangkat sumpah jam 8 pagi waktu tempatan dalam sesi Majlis Nasional.

Sheikh Nawaf, yang telah memegang jawatan tinggi selama beberapa dekad, mengambil alih pentadbiran ketika Kuwait menghadapi kesan krisis COVID-19- sehingga menyebabkan penurunan harga minyak secara mendadak dan memberi impak ekonomi yang teruk bagi negara-negara Teluk.

Sheikh Nawaf – negarawan yang dinobatkan sebagai pewaris Sheikh Sabah pada tahun 2006, pernah berkhidmat sebagai Menteri Dalam Negeri dari 1978 hingga 1988 dan kemudian dilantik sebagai Menteri Pertahanan.

Pada 16 Oktober 2003, dekri diraja dikeluarkan menamakan Sheikh Nawaf sebagai Timbalan Perdana Menteri I dan Menteri Dalam Negeri.

Pada 7 Februari 2006, beliau dinobatkan sebagai Putera Mahkota.

Pemimpin baharu itu terkenal dalam keluarga al-Sabah yang berkuasa dan dilaporkan telah menjadi pilihan konsensus untuk penguasa.

Beliau juga memiliki reputasi kerana sikap sopan-santun dan merendah diri. – Agensi


Kaum Cina perlu berhenti ‘tikam’ negara sendiri

Oleh Fazleen Safina

BANGI, 3 Syaaban 1442H, Rabu – Masyarakat Cina perlu berhenti daripada terus ‘menikam’ negara sendiri dengan memberi kepercayaan kepada negara luar.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, kesetiaan masyarakat Cina di negara ini sebaliknya perlu diberikan kepada Malaysia.

“Masyarakat Cina di Malaysia perlu berhati-hati bila membaca berita tentang Malaysia yang dikeluarkan oleh agensi berita atau pengamal media sosial China, Taiwan dan seumpamanya,” katanya seperti dihubungi Ismaweb.net hari ini.

Mengulas lanjut, Muhammad Fauzi berkata, kerajaan perlu memikirkan langkah serius bagi memupuk semangat patriotisme masyarakat Cina kepada negara.

Sarannya, antara langkah awal yang penting untuk dilakukan termasuk menghapuskan sekolah vernakular, menyeragamkan aliran persekolahan kepada hanya satu aliran, memperkasakan bahasa Melayu serta memelihara naratif sejarah negara yang betul.

“Apa yang berlaku sekarang adalah kecuaian banyak pihak termasuk kerajaan yang ada kalanya melonggarkan banyak polisi berkaitan semangat kenegaraan bangsa selain Melayu,” katanya.

Baru-baru ini, tular video di laman TikTok dan Facebook dari China yang mendakwa, orang Cina Malaysia dilayan sebagai penduduk kelas kedua.

Video bertarikh 7 Jun 2020 itu memaparkan pengulas wanita dipercayai Zhao Ling Min mendakwa, kaum Cina di negara ini memikul tanggungjawab dan mempunyai hak sangat sedikit serta selalu dalam ketakutan.

Ling Ming merupakan individu kontroversi serta pernah dikenakan tindakan oleh kerajaan China.

“Tindakan melindungi hak Melayu di Malaysia dari satu aspek mengundang kemarahan dari aspek lain sangat kelakar.

“Sebab negara lain melindungi etnik minoritinya sedangkan Malaysia melindungi etnik majoritinya,” dakwanya.


Kurang peruntukan projek pembangunan jejas ekonomi negara

KUALA LUMPUR, 12 Rabiulakhir 1442H, Sabtu – Peruntukan perbelanjaan pembangunan dibawah Belanjawan 2021 bagi projek pembinaan tidak boleh dikurangkan kerana ia akan beri impak kepada kitaran ekonomi negara dan rakyat, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau berkata lebih 40 peratus projek pembangunan Belanjawan 2021 merupakan projek sambungan iaitu projek yang telah separuh siap seperti pembinaan sekolah, hospital dan lebuhraya.

Sekiranya projek-projek tersebut dihentikan, ia akan beri kesan kepada rakyat, katanya.

“Kerajaan tidak mempunyai pilihan untuk potong kerana ia tidak munasabah. Saya yakin rakyat akan faham, yang penting kita kena jelaskan kepada mereka bahawa sukar bagi kerajaan untuk memotong peruntukan ini kerana projek sudah ada,” katanya dalam program Soal Rakyat yang disiarkan di TV3, hari ini.

Beliau berkata demikan bagi menjawab soalan mengapa kerajaan tidak menangguhkan projek-projek pembinaan dan menyalurkan peruntukan pembangunan tersebut kepada hal-hal lain yang memerlukan tumpuan lebih seperti menangani pandemik COVID-19.

Mustapa berkata tindakan mengurangkan perbelanjaan pembangunan akan turut menjejaskan pertumbuhan ekonomi negara kerana kira-kira 200 sektor lain termasuk arkitek, peguam, institusi perbankan, kedai hardware, dan juru runding, bergantung kepada sektor pembinaan.

“Mengambil contoh Belanjawan 2019, kerajaan telah mengurangkan peruntukan sektor pembinaan, banyak pihak professional telah kehilangan sumber pendapatan. Sektor pembinaan mempunyai faktor pengganda yang cukup besar, ia akan beri kesan buruk kepada banyak pihak dan ribuan kontraktor akan hilang kerja,” katanya.

Kerajaan telah memperuntukkan sejumlah RM322.5 bilion atau 20.6 peratus daripada Keluaran Dalam Negara Kasar untuk Belanjawan 2021, meningkat daripada jumlah peruntukan perbelanjaannya untuk tahun 2020, yang telah disemak secara menaik menjadi RM314.7 bilion daripada anggaran peruntukan awal RM297 bilion.

Daripada jumlah untuk Belanjawan 2021, RM236.5 bilion (73.3 peratus) akan disalurkan ke perbelanjaan operasi, RM69 bilion (21.4 peratus) kepada perbelanjaan pembangunan dan RM17 bilion (5.3 peratus) kepada tabung COVID-19. – Bernama


COVID-19: 1 juta hilang kerja, kadar pengangguran membimbangkan!

BANGI, 8 Safar 1442H, Sabtu – Kerajaan perlu memberikan fokus mengurangkan kadar pengangguran dalam kalangan rakyat yang terjejas akibat pandemik COVID-19.

Bukan hanya kerajaan, agensi dan pemimpin masyarakat juga digesa memfokuskan pemulihan ekonomi negara serta mencipta peluang pekerjaan bagi menangani isu itu.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, beliau bimbang dengan kadar pengangguran rakyat Malaysia sejak COVID-19 menular di negara ini.

“Lebih 15,000 orang rakyat Malaysia hilang pekerjaan di Singapura akibat COVID-19. Lebih 150,000 graduan di Malaysia kehilangan pekerjaan akibat COVID-19.

“Lebih 500,000 belia di Malaysia kehilangan pekerjaan akibat pandemik COVID-19.

“Dianggarkan lebih satu juta rakyat Malaysia yang kehilangan pekerjaan akibat pandemik COVID-19,” katanya dalam kenyataan, hari ini.

Sebelum ini, Jabatan Perangkaan Malaysia memaklumkan, kadar pengangguran diunjurkan dalam lingkungan 3.5 peratus hingga 5.5 peratus tahun ini, berikutan impak penularan wabak pandemik itu.

Berdasarkan laporan Statistik Utama Tenaga Buruh di Malaysia Mac 2020 yang dikeluarkan DOSM sebelum ini, jumlah penganggur meningkat 17.1 peratus kepada 610,500 dengan kadar 3.9 peratus, daripada angka pada bulan sama 2019.


Amaran kerajaan jangan sentuh 3R dah tak relevan

BANGI, 5 Safar 1445H, Selasa – Amaran kerajaan yang melarang mana-mana pihak supaya tidak menyentuh isu agama, raja dan kaum (3R) sudah tidak relevan, berikutan polarisasi kaum amat jelas dan semakin melebar.

Atas sebab itu, Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya percaya isu berkaitan 3R akan terus menjadi agenda penting untuk dimainkan oleh pemain politik daripada kedua-dua pihak kerajaan mahupun pembangkang.

Pandangan itu disuarakan beliau susulan merujuk analisa penganalisis politik dari University of Nottingham, Bridget Welsh terhadap Pilihan Raya Negeri (PRN), baru-baru ini.

Aminuddin menyimpulkan bahawa rakyat yang mengundi gabungan Pakatan Harapan dan Barisan Nasional (PH-BN), bukanlah atas dasar sokongan, tetapi untuk menentang Perikatan Nasional (PN).

“Pengundi ditakut-takutkan akan momokan ‘ekstremis’ terhadap PN, dan itulah kelompok yang terpengaruh. DAP dan pengundi tegarnya adalah tonggak punca kemenangan PH-BN.

“Ini bermakna PMX akan melakukan apa sahaja demi mengekalkan sokongan bukan Melayu. Ini sudah pasti bukan suatu khabar yang baik untuk orang Melayu kerana kemungkinan besar akan banyak perkara yang dikompromi,” katanya dalam kenyataan, hari ini.

Dalam kesimpulan itu, beliau turut menyifatkan UMNO gagal untuk meraih undi Melayu meskipun PH-BN bergantung kepada parti berkenaan.

Bukan sekadar itu, Aminuddin berkata, UMNO juga mengalami kemerosotan sokongan politik orang Melayu yang parah, di mana antara puncanya adalah faktor dalaman serta kerjasama parti dengan DAP.

“Walaupun PMX berusaha bersungguh-sungguh untuk menarik pengundi muda dan orang Melayu, namun ia tetap gagal. UMNO semakin hilang sokongan akar umbi.

“Jika trend ini berterusan dan UMNO tidak melakukan apa-apa perubahan yang drastik bermakna UMNO akan bertemu dengan titik noktah pada PRU16 nanti. UMNO akan bergantung kepada undi bukan Melayu untuk kekal.

“Sesuatu yang tidak pernah terfikir akan berlaku kepada parti ‘keramat’ orang Melayu. Sudah pasti UMNO tidak lagi boleh bercakap soal Melayu secara tegas. Persoalannya, jika ini berlaku apakah wajar orang Melayu masih perlu bergantung harap kepada UMNO?,” katanya.

Berdasarkan keputusan keseluruhan PRN kali ini, PN muncul sebagai parti yang mendominasi pengundian apabila memenangi 146 kerusi daripada keseluruhan 245 kerusi Dewan Undangan Negeri (DUN) yang dipertandingkan.

Jumlah itu mengatasi PH yang mencatatkan kemenangan 80 kerusi manakala parti gabungannya, BN-UMNO hanya mencatatkan 19 kerusi DUN daripada 108 kerusi DUN yang disertai.


PM lakukan kunjungan hormat ke atas Presiden UAE

ABU DHABI, 30 Safar 1444H, Selasa – Perdana Menteri Datuk Seri Ismail Sabri Yaakob hari ini melakukan kunjungan hormat ke atas Presiden Emiriah Arab Bersatu (UAE) Sheikh Mohamed bin Zayed Al Nahyan.

Pertemuan selama 30 minit itu berlangsung di Istana Presiden di sini.

Ini adalah pertemuan kali pertama antara kedua-dua pemimpin sejak pelantikan Sheikh Mohamed sebagai Presiden UAE yang baharu pada 14 Mei.

Ismail Sabri tiba di ibu negara UAE pagi tadi untuk lawatan kerja empat hari, lawatan kedua sejak beliau menjadi Perdana Menteri pada Ogos 2021.

Menurut pegawai, kedua-dua pemimpin membincangkan cara untuk mengukuhkan hubungan bilateral selama 40 tahun selain daripada bidang kerjasama yang baharu seperti sekuriti makanan, digitalisasi dalam pendidikan dan tenaga boleh diperbaharui.

Pada Selasa, Perdana Menteri dijadualkan menyaksikan pertukaran Memorandum Persefahaman antara Ranhill Utilities dan Abu Dhabi Future Energy Company PJSC – MASDAR.

Pada 2021, UAE adalah rakan dagangan terbesar Malaysia, destinasi eksport kedua terbesar dan sumber import kedua terbesar dalam kalangan negara Asia Barat.

Bagi tahun 2021, nilai keseluruhan perdagangan Malaysia dengan UAE meningkat sebanyak 7.9 peratus kepada RM22.29 bilion (US$5.38 bilion) berbanding RM20.65 bilion (US$4.93 bilion) pada 2020. – Bernama


UAE paksa Tunisia normalisasi hubungan dengan Israel

TUNIS, 28 Muharram 1445H, Selasa – Ketua Pergerakan Pembinaan Kebangsaan Algeria, Abdelkader Bengrina memberi amaran bahawa Emiriah Arab Bersatu (UAE) mengheret Tunisia untuk menormalkan hubungan dengan negara haram Israel.

Abdelkader berkata, UAE sentiasa berada di belakang dan menyemai perselisihan serta perpecahan di rantau ini termasuk antara Qatar dan Arab Saudi, selain memburukkan lagi krisis di Yemen.

Beliau merayu kepada pihak berkuasa Algeria untuk terus berwaspada selepas lawatan UAE baru-baru ini ke Tunisia, untuk meminta normalisasi itu.

Minggu lalu, Menteri UAE, Sheikh Shakhbout Bin Nahyan Al Nahyan melawat Tunisia dan bertemu dengan Presiden Kais Saied.

Beberapa minggu lalu, akhbar Algeria El-Khabar memetik sumber yang dipercayai sebagai mendakwa, UAE memberi tekanan ke atas Mauritania untuk mengiktiraf Israel dan menormalkan hubungan dengan negara haram itu.

Menurut akhbar itu, menteri pertahanan Mauritania baru-baru ini melawat Israel melalui Dubai, sebagai sebahagian daripada perjalanan yang diawasi oleh pihak berkuasa UAE.- Agensi


Langkah kerajaan pantau pemilikan rumah tumpuan Dewan Rakyat hari ini

KUALA LUMPUR, 20 Syaaban 1443H, Rabu – Langkah kerajaan memantau pemilikan dan penyewaan rumah selaras dengan kos sara hidup dan pendapatan rakyat dijangka menjadi antara tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, isu berkenaan akan diajukan Khalid Abd Samad (PH-Shah Alam) kepada Menteri Perumahan dan Kerajaan Tempatan semasa sesi soal jawab.

William Leong Jee Keen (PH-Selayang) pula dijadual bertanyakan Menteri Belia dan Sukan mengenai perincian 144 atlet digugurkan oleh kerana potongan belanjawan dan keputusan untuk memotong elaun atlet.

Leong juga ingin tahu mengenai kriteria untuk mengenal pasti atlet yang berpotensi terbaik untuk memenangi pingat.

Turut tersenarai, soalan Sabri Azit (PAS-Jerai) kepada Menteri Kesihatan mengenai pendirian kerajaan terhadap kontrak doktor dan jururawat untuk memanjangkan kontrak tahunan dari dua tahun ke empat tahun dengan peningkatan kes COVID-19 yang dihadapi oleh negara.

Selain itu, pertanyaan berhubung jumlah kos yang dibayar kepada ejen pengambilan pekerja domestik Indonesia sebelum pandemik COVID-19 dan bilangan agensi terlibat dalam pengambilan pekerja migran dari Bangladesh akan diajukan P. Kasthuriraani (PH-Batu Kawan) kepada Menteri Sumber Manusia.

Kasthuriraani juga ingin tahu mengenai langkah yang akan diambil kerajaan terhadap sindiket yang memonopoli, mengeksploitasi dan mengawal kemasukan pekerja migran ke Malaysia.

Selesai sesi tersebut, persidangan akan bersambung dengan pembentangan usul oleh Menteri Dalam Negeri mengenai lanjutan penguatkuasaan Subseksyen 4(5) Akta Kesalahan Keselamatan (Langkah-langkah Khas) 2012 bagi tempoh lima tahun lagi, mulai dari 31 Julai 2022.

Turut dijangka menjadi tumpuan adalah sesi pembentangan untuk bacaan kali kedua bagi Rang Undang-undang Perlembagaan (Pindaan) 2022, Rang Undang-undang Perhutanan Negara (Pindaan) 2022 dan Rang Undang-undang Syarikat Labuan (Pindaan) 2022.

Persidangan Dewan Rakyat kali ini akan berakhir esok.


RUU kawal produk tembakau boleh selamatkan 2 juta nyawa

PUTRAJAYA, 1 Muharram 1444H, Sabtu – Sejumlah dua juta nyawa mampu diselamatkan daripada kematian serta keilatan disebabkan penyakit berkaitan aktiviti merokok dalam tempoh sehingga 2040 sekiranya Rang Undang-undang Kawalan Produk Tembakau dan Merokok 2022 berkuat kuasa.

Menteri Kesihatan, Khairy Jamaluddin berkata, rang undang-undang berkenaan amat penting bagi aspek kesihatan awam malah tidak banyak rang undang-undang di negara ini yang boleh menyelamatkan bilangan nyawa seramai itu.

“Sebab itu saya merayu Ahli-ahli Parlimen sama-sama (bersetuju) meluluskan rang undang-undang ini yang boleh selamatkan dua juta nyawa rakyat Malaysia daripada kematian pramatang yang disebabkan oleh (aktiviti) merokok ini.

“Selain daripada kematian pramatang, rang undang-undang ini akan dapat banyak membantu menurunkan kes-kes penyakit yang ada kaitan dengan merokok,” katanya pada temu bual khas dengan media mengenai Rang Undang-undang Kawalan Produk Tembakau dan Merokok 2022, di sini.

Katanya, beliau dijadual membentangkan rang undang-undang itu bagi bacaan kali kedua di Dewan Rakyat pada Isnin ini (1 Ogos) dan berharap agar ia diluluskan selepas selesai sesi perbahasan, penggulungan serta pengundian terhadap rang undang-undang berkenaan pada Selasa (2 Ogos).

Rabu lepas, Khairy membentangkan rang undang-undang itu yang antara lain memperuntukkan larangan kepada Generasi Penamat (GEG) atau individu yang lahir pada 2007 dan seterusnya, merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.

Khairy berkata, persetujuan untuk meluluskan rang undang-undang berkenaan amat penting supaya penjualan produk rokok terutamanya vape dapat dikawal selia di bawah akta tersendiri memandangkan tiada mekanisme perundangan untuk mengawal selia produk rokok alaf baharu itu, ketika ini.

“Sekarang ini, rokok dikawal oleh Akta Makanan 1983 dan nikotin pula dikawal selia Akta Racun 1952. Memang sekarang ini tiada undang-undang berkenaan tembakau yang khusus, hanya ada peraturan kawalan hasil tembakau yang ada di bawah Akta Makanan sahaja.

“Disebabkan itu rang undang-undang ini diperlukan kerana industri vape tidak terkawal dan ia berada di luar lingkungan undang-undang,” katanya menambah pemain industri terlibat juga memberi sokongan agar rang undang-undang itu dikuatkuasakan.

Ditanya mengenai hukuman ditetapkan dalam Rang Undang-undang Kawalan Produk Tembakau dan Merokok 2022, beliau berkata, tiada rekod jenayah akan direkodkan kepada golongan GEG dan mereka hanya dikenakan hukuman denda jika disabit kesalahan.

Menurut rang undang-undang itu, individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.

Selain itu, individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Khairy juga yakin Kementerian Kesihatan (KKM) mampu merealisasikan GEG yang bebas daripada asap rokok termasuk mengurangkan jumlah aktiviti penyeludupan serta penjualan rokok secara haram sekiranya rang undang-undang itu dikuatkuasakan.

Katanya, malah apabila budaya bebas merokok menjadi norma masyarakat dalam kalangan individu yang lahir pada 2007 dan seterusnya, secara logik permintaan terhadap produk rokok akan semakin mengecil dari semasa ke semasa sekali gus dapat mengurangkan aktiviti penyeludupan rokok di negara ini.

Beliau berkata, bagaimanapun, KKM akan terus bekerjasama dengan kementerian lain serta agensi keselamatan berkaitan dalam membanteras aktiviti tersebut terutamanya dalam tempoh dua tahun peralihan kepada GEG.-  Bernama


Sokong ‘two state solution’ umpama iktiraf negara haram Israel

BANGI, 22 Rabiulakhir 1445H, Isnin – Malaysia mesti mengambil pendirian tegas dalam isu perjuangan dan pembebasan Palestin daripada penjajahan rejim Israel.

Selaras itu, BERJASA Selangor menggesa kerajaan Malaysia supaya tidak mengiktiraf idea ‘two state solution’ atau penyelesaian dua negara yang dicadangkan Israel dan Barat.

Setiausaha Jawatankuasa BERJASA Negeri Selangor, Abdul Aziz Badu berkata, langkah menyokong idea ‘two state solution’ sekali gus memberikan pengiktirafan kepada negara haram Zionis.

“Persempadanan 1967 merujuk kepada ‘two state solution’ adalah cadangan Zionis dan bukannya kehendak rakyat Palestin.

“BERJASA Selangor berpendirian teguh bahawa ‘two state solution’ bukan penyelesaian kepada perjuangan rakyat Palestin pada hari ini.

“Perjanjian itu hanya akan memecahkan Palestin kepada bahagian yang lebih kecil dan selebihnya iaitu 80 peratus diperolehi oleh penjajah,” katanya dalam kenyataan, hari ini.

Atas sebab itu, beliau menggesa kerajaan untuk lebih progresif menerangkan dan menjelaskan mengenai naratif terkini perang Palestin serta membawa seruan kepada umat Islam untuk membebaskan Palestin.


Perlu pinda Perlembagaan demi selamatkan undang-undang syariah

BANGI, 17 Muharam 1445H, Jumaat – Pindaan Perlembagaan Persekutuan wajar dilakukan sebagai penyelamat kepada undang-undang syariah di negara ini.

Bekas Menteri di Jabatan Perdana Menteri (Hal-Ehwal Islam) Datuk Dr. Zulkifli Mohamad al-Bakri berkata, undang-undang syariah kini seolah-olah boleh disepak terajang dan dinyahkan walaupun hanya dengan mahkamah majistret atau mahkamah rendah sivil.

Beliau berkata, berlaku pertembungan antara mahkamah syariah dan mahkamah sivil – yang mana kes akan sentiasa berpihak kepada mahkamah sivil.

“Sudah sampai masanya kerajaan memandang serius untuk memperkasa dan memartabatkan undang-undang syariah.

“Janganlah isu memperkasakan mahkamah syariah dan penggubalan undang-undangnya menjadi makin melemah dan akhirnya mati di tengah jalan,” katanya dalam kenyataan.

Beliau berkata demikian sebagai mengulas kes Iki Putra Mubarak yang telah didakwa di Mahkamah Syariah pada 21 Ogos 2019 atas kesalahan meliwat yang dilakukannya di Bangi.

Namun disebabkan tidak berpuas hati dengan pertuduhan itu, Iki Putra mencabar peruntukan Seksyen 28 Enakmen Jenayah Syariah Selangor 1995 dengan mendakwa negeri atau Mahkamah Syariah tidak mempunyai bidang kuasa untuk menggubal dan membicarakan kes jenayah liwat.

Kes beliau akan dibicarakan di Mahkamah Persekutuan pada 17 Ogos ini bagi mencabar kesahihan enakmen jenayah syariah.

Mengulas lanjut, Dr Zulkifli berkata, kes Iki Putra akan memberi kesan domino yang boleh menjatuhkan satu persatu undang-undang syariah peringkat negeri.

Justeru katanya, sudah sampai masanya kerajaan memandang serius untuk memperkasa dan memartabatkan undang-undang syariah.

Ini masanya untuk semua bersatu kerana ia sudah menyentuh kuasa Sultan dan Raja-Raja Melayu selaku Ketua Agama Islam, begitu juga autoriti Mahkamah Syariah.

“Saya pasti semua umat Islam faham apabila 20 kesalahan syariah ini diputuskan tidak berperlembagaan, apa implikasinya kepada negeri-negeri lain,” katanya.

Bagaimanapun beliau mengakui perjalanan memperkasa undang-undang syariah ini bukan kerja sehari dua.

“Saya sedia maklum dan yakin, mana-mana menteri yang terlibat sama ada sebelum atau selepas saya, memberikan komitmen sepenuhnya untuk perjuangan ini,” katanya


Kadar caruman berkanun KWSP turun ke 9 peratus tahun 2021

KUALA LUMPUR, 12 Rabiulakhir 1442H, Sabtu – Kumpulan Wang Simpanan Pekerja (KWSP) hari ini memaklumkan bahawa kadar caruman berkanun syer pekerja akan dikurangkan daripada 11 peratus kepada sembilan peratus bagi tahun 2021.

Dalam satu kenyataan, KWSP berkata kadar caruman berkanun baharu itu akan terpakai untuk pekerja berumur di bawah 60 tahun yang wajib mencarum.

Bagi pekerja yang berumur 60 tahun dan ke atas pula, caruman berkanun syer pekerja masih kekal pada kadar yang sama, katanya.

Kadar baharu ini akan berkuatkuasa bagi tempoh satu tahun dan merangkumi upah pekerja bulan Januari 2021 (caruman Februari 2021) sehingga bulan Disember 2021 (caruman Januari 2022).

“Ahli masih boleh memilih untuk mengekalkan caruman syer pekerja pada kadar 11 peratus dengan melengkapkan Borang KWSP 17A (Khas 2021), yang boleh dimuat turun daripada laman web KWSP (www.kwsp.gov.my) mulai 1 Disember, 2020.

‘’Borang yang lengkap diisi hendaklah dikemukakan kepada majikan masing-masing untuk didaftarkan secara dalam talian melalui kemudahan i-Akaun (Majikan) mulai 14 Disember, 2020. Borang yang diterima daripada pekerja hendaklah disimpan sebagai rekod majikan,” kata KWSP.

Untuk maklumat lanjut, ahli boleh merujuk laman sesawang KWSP atau hubungi Pusat Pengurusan Perhubungan KWSP di talian 03-8922 6000. – Bernama


Hina Nabi: Boikot produk pengajaran untuk India

Oleh Siti Hafidah Abd Ghaffar

BANGI, 15 Zulkaedah 1443H, Rabu – Umat Islam seluruh dunia masih menunggu permohonan maaf secara terbuka daripada dua ahli politik India yang bertindak biadab menghina Nabi Muhammad ﷺ

Timbalan Presiden gerakan Islam Ikatan Muslimin Malaysia (ISMA), Dr Ahmad Kamsani berkata, tindakan menghina terhadap sesiapapun adalah perbuatan tidak wajar sama, lebih-lebih lagi jika penghinaan itu dilakukan oleh pemimpin negara.

Justeru, beliau berpendapat, gesaan supaya seluruh umat Islam memboikot barangan dari India sebagai tindak balas terhadap kenyataan dua ahli politik negara itu sesuatu langkah yang wajar sebagai protes dan amaran.

“Selain itu, kerajaan Malaysia perlu melihat semula hubungan dengan India.

“Masyarakat dunia juga perlu lihat kekejaman yang berlaku di India terhadap umat Islam yang berlarutan sejak sekian lama,” katanya ketika dihubungi Ismaweb.net.

Terdahulu, Pertubuhan Pembela Islam (PEMBELA) bersama pertubuhan bukan kerajaan (NGO) Islam dan Melayu mendesak supaya umat Islam di negara ini memboikot semua barangan keluaran India.

Pengerusinya, Haji Aminuddin Yahaya berkata, tindakan awal itu perlu dilakukan sebagai tanda protes terhadap perbuatan dua ahli politik Parti Bharatiya Janata (BJP) berhubung isu Islamophobia dan menghina Nabi Muhammad ﷺ.

Katanya, ia juga langkah awal bagi mendesak Perdana Menteri India, Narendra Modi bersama kerajaannya memohon maaf secara terbuka kepada seluruh umat Islam terhadap tindakan individu yang tidak bertanggungjawab itu.


‘Situasi sekarang seolah PRN Melaka tak dapat dielak lagi’

BANGI, 4 Rabiulawal 1443H, Isnin – Selepas hampir sembilan bulan kerajaan melarang aktiviti merentas negeri, akhirnya hari ini rakyat ‘bebas’ melancong dan pulang ke kampung menziarahi keluarga.

Menurut Perdana Menteri, Datuk Seri Ismail Sabri Yaakob kebenaran itu diberikan selepas kadar vaksinasi individu dewasa yang lengkap menerima vaksin telah mencapai 90 peratus pada Ahad.

Bagaimanapun kebenaran rentas negeri tidak terpakai kepada lokaliti yang diisytiharkan Perintah Kawalan Pergerakan Diperketatkan (PKPD).

Meskipun rata-rata menyambut baik khabar gembira itu, namun tidak juga yang bimbang memandangkan sehingga kini masih belum ada campur tangan Yang di-Pertuan Agong untuk mengisytiharkan darurat bagi menangguhkan Pilihan Raya Negeri (PRN) Melaka.

Ia seolah-olah menunjukkan PRN Melaka tidak dapat dielak lagi, kata Setiausaha Agung BERJASA, Ir Ts Muhammad Lukman Al Hakim Mohammad.

“Para pengundi yang tinggal di luar Melaka sepatutnya boleh pulang pengundi seperti biasa. Manakala para pengundi yang tinggal di Melaka pula diyakinkan bahaya COVID-19 telah reda dengan 90 peratus penduduk negara kini telah divaksin

“Benarkah begitu? Bagaimana dengan populasi kanak-kanak dan bayi yang masih belum divaksin? Bagaimana pula dengan risiko varian COVID-19 yang jauh lebih merbahaya dan mampu membunuh dengan lebih senyap serta pantas?,” soalnya menerusi hantaran dimuatnaik di Facebook beliau hari ini.

Pada masa sama, beliau membangkitkan persoalan mengenai jaminan bahawa rakyat yang telah dibiarkan bebas mampu mematuhi prosedur operasi standard (SOP) dengan begitu taat.

“Tidakkah pihak berkuasa yang sepatutnya melakukan pantauan dan penguatkuasaan memerlukan rehat setelah berbulan-bulan bertugas tanpa cuti? Bukankah kekurangan pegawai yang bertugas akan menyebabkan kelemahan penguatkuasaan?

“Jangan ulang kesilapan dan kebodohan lampau. Kita semua tidak mahu melalui PKP 4.0 dan segala kesakitan yang telah dialami sebelum ini!” tegasnya.


Bakar al-Quran: Trend Islamophobia makin membimbangkan

ISTANBUL, 18 Ramadan 1443H, Rabu – Pertubuhan Kerjasama Islam (OIC) mengecam sekeras-kerasnya tindakan membakar naskhah kitab suci al-Quran umat Islam di Sweden.

Dalam satu kenyataan, Setiausaha Agung OIC, Hissein Brahim Taha mengecam tindakan provokatif itu ketika demonstrasi anti-muslim, yang berlaku di Linkoping, Norrkoping, dan bandar-bandar lain di Sweden.

Kumpulan pan-muslim berkata, pembakaran itu menimbulkan kebimbangan umat Islam mengenai trend Islamophobia yang membimbangkan diteruskan oleh penyokong kanan ekstrem.

Pengerusi OIC, bagaimanapun berkata, pembakaran al-Quran tidak mencerminkan pandangan majoriti rakyat Sweden dan Eropah.

Minggu lalu, pemimpin pelampau Denmark, Rasmus Paludan dari parti Stram Kurs membakar salinan kitab suci itu di Linkoping Sweden,

Dia juga mengancam untuk membakar naskhah al-Quran ketika perhimpunan selanjutnya.

Turki, Arab Saudi dan sebilangan besar negara dan pertubuhan Arab dan Islam mengutuk tindakan itu, menyifatkan ia sebagai provokasi dan hasutan terhadap umat Islam. – Agensi


Oman sokong hubungan Bahrain dengan negara haram Israel

MUSCAT, 25 Muharram 1442H, Ahad – Oman menyambut baik keputusan Bahrain menormalisasikan hubungan dengan negara haram Israel – walaupun dianggap sebagai pengkhianatan terhadap Palestin.

Agensi berita Reuters melaporkan, kerajaan Muscat berharap keputusan Bahrain itu kononnya dapat menyumbang kepada perdamaian Israel-Palestin.

Bahrain pada Jumaat bersetuju mengadakan hubungan diplomatik dengan Tel Aviv selepas Emiriah Arab Bersatu (UAE) melakukan perkara sama pada 13 Ogos lalu.

“Oman berharap strategi baru ini yang diambil oleh beberapa negara Arab akan menyumbang kepada perdamaian berdasarkan pendudukan Israel di tanah Palestin.

“Pada masa sama, dapat menubuhkan negara Palestin yang bebas dengan Baitulmaqdis Timur sebagai ibu negara,” kata pemerintah dalam satu kenyataan.

Beberapa hari selepas perjanjian UAE-Israel dimeterai, pemimpin Israel mendakwa Oman turut akan menormalisasikan hubungan dengan Israel.

Meskipun Oman menyokong keputusan UAE dan Bahrain bagi menormalisasikan hubungan dengan Israel, namun negara itu masih belum memberi sebarang komen untuk melakukan perkara sama.

Pada tahun 2018, Benjamin Netanyahu mengunjungi Oman bagi membincangkan inisiatif perdamaian di Timur Tengah dengan pemimpin Oman ketika itu, Sultan Qaboos.

Di wilayah yang bergolak, Oman telah mengekalkan pendiriannya, iaitu menjaga hubungan persahabatan dengan pelbagai negara dan wilayah termasuk seteru Amerika Syarikat dan Iran. -Agensi


Loji penapis minyak Pertamina di Jawa Barat terbakar, meletup

JAKARTA,  15 Syaaban 1442H,  Isnin  – Sebuah loji penapis minyak milik Pertamina di Indramayu di Jawa Barat, kira-kira 200 kilometer dari sini, terbakar dan meletup, menyebabkan lebih 20 penduduk cedera, manakala ratusan penduduk berdekatan kawasan itu terpaksa dipindahkan.

Menurut laporan media tempatan, rumah-rumah penduduk dan masjid yang berdekatan loji berkenaan turut mengalami kerosakan akibat kesan letupan kuat.

Setakat 9 pagi waktu Indonesia Barat, belum ada kenyataan rasmi daripada pihak berkuasa Indonesia mengenai kemalangan jiwa dalam insiden berkenaan.

Pertamina dalam kenyataan memaklumkan, sebuah tangki di kilang (loji) Pertamina Balongan itu terbakar pada pukul 12.45 tengah malam tadi, ketika berlaku hujan lebat dan petir di kawasan berkenaan.

“Punca kebakaran belum diketahui, saat ini Pertamina Balongan sedang fokus melakukan pemadaman api di kilang yang berlokasi di Desa Balongan, Kabupaten Indramayu, Jawa Barat, yang terletak kira-kira 200km dari Jakarta,” menurut kenyataan itu.

Beberapa video kebakaran dan letupan dahsyat yang berlaku susulan kebakaran itu tular di media sosial di Indonesia. -Bernama


Hari Malaysia: ‘Perlu toleh ke belakang jika mahu maju ke depan’

BANGI, 30 Safar 1445H, Sabtu – Gabungan antara wilayah yang membentuk Malaysia akan terus utuh selagi pemimpin serta pemikir yakin bahawa bersatu itu teguh dan bercerai akan roboh, kata Tun Dr Mahathir Mohamad.

Dalam tempoh 60 tahun bersama sebagai sebuah gabungan, bekas Perdana Menteri tidak menafikan ada ketikanya timbul rasa kurang senang di antara satu sama lain.

Bagaimanapun, beliau menyifatkan ianya sebagai suatu perkara biasa di dalam mana-mana penyatuan wilayah-wilayah berbeza,.

“Hari ini genap 60 tahun kita bersama di dalam sebuah gabungan yang kita gelar sebagai Malaysia.

“Enam dekad bukan satu tempoh masa yang singkat dan dalam tempoh tersebut, banyak yang kita lalui bersama. Ada kenangan manis dan tak kurang juga yang pahit.

“Apa pun, amat perlu kita toleh ke belakang apabila kita mahu maju ke hadapan,” kata Dr Mahathir menerusi video berdurasi lebih dua minit yang dimuatnaik di Facebooknya, hari ini.

Beliau dalam video ucapannya sempena Hari Malaysia itu turut mengingatkan rakyat terhadap asal penubuhan Malaysia untuk memastikan pengaruh komunis tidak bertapak di Semenanjung Tanah Melayu, Singapura, Sabah dan Sarawak.

“Walaupun Singapura bukan sebahagian kita lagi, tetapi ke semua kita telah berjaya menyekat komunis bertapak.

“Kita juga setuju untuk bersama sebagai usaha ke arah kemerdekaan Sabah dan Sarawak. Ini juga telah kita capai,” katanya.

Beliau berkata, hasil yang diharap daripada gabungan ini adalah dapat mengembangkan ekonomi dan membangun bersama.

Dr Mahathir turut mengharapkan rakyat menyambut Hari Malaysia dalam semangat sedemikian, yang menjadi asas kepada gabungan ini.

“Kesatuan kita di dalam kepelbagaian dan kepelbagaian kita di dalam kesatuan. Ini kita sambut tanpa ketepikan asal-usul dan menafikan sejarah pembentukan negara bangsa ini.

“Selamat Hari Malaysia. Semoga Allah memberi keberkatan kepada kita semua,” katanya.


‘Muhyiddin mesti kecil hati PAS lantik Tun M penasihat di 4 negeri’

BANGI, 30 Safar 1445H, Sabtu – Ahli Majlis Kerja Tertinggi (MKT) UMNO, Datuk Dr Mohd Puad Zarkashi mendakwa PAS suka memecah belah ekoran bercadang melantik Tun Dr Mahathir Mohamad sebagai penasihat tidak rasmi untuk empat negeri diterajuinya.

Beliau mendakwa, tindakan itu pasti membuatkan Pengerusi PN, Tan Sri Muhyiddin Yassin berkecil hati.

“Banyak sungguh kes pertuduhan terhadap Najib. Gara gara dendam Tun M. Paling malang Najib tidak mendapat perbicaraan adil.

“Tetapi empat negeri bawah PAS lantik Tun M sebagai penasihat. Mahiadin mesti kecil hati. PAS suka pecah belah.

“Kes IPIC (International Petroleum Investment Company) lagi malang. Lima tahun tiada perbicaraan. Tahun hadapan baru mula bicara walaupun memo AGC (Jabatan Peguam Negara) yang bocor kata tiada kes,” katanya menerusi hantaran di Facebook beliau hari ini.

Terdahulu, media melaporkan, Kedah, Kelantan, Terengganu dan Perlis dalam proses membentuk satu kumpulan negeri yang ditadbir oleh PN dengan Dr Mahathir sebagai ‘penasihatnya tidak rasminya.’

Portal Free Malaysia Today memetik Menteri Besar Terengganu, Datuk Seri Dr Ahmad Samsuri Mokhtar sebagai berkata, menteri besar empat negeri berkenaan akan mengadakan perbincangan untuk pembentukan kumpulan itu.

Katanya, empat menteri besar berkenaan secara prinsipnya bersetuju untuk mewujudkan kerjasama dan beliau sendiri sudah mengarahkan ahli EXCO berkaitan untuk berbincang dengan rakan mereka di tiga negeri lain di bawah PN.

Beliau dilaporkan berkata, Dr Mahathir akan memainkan peranan secara tidak rasmi dalam menasihatkan kumpulan empat negeri berkenaan.


Eropah berdepan cuaca panas melampau

ROM, 28 Zulhijjah 1444H, Isnin – Itali mengeluarkan amaran peringkat merah ke atas 16 bandar akibat cuaca panas melampau pada Ahad, dengan pakar meteorologi memberi amaran suhu mencecah ke paras tertinggi di seluruh selatan Eropah beberapa hari lagi.

Sepanyol, Itali dan Greece mengalami suhu terik sejak beberapa hari, sehingga merosakkan pertanian dan menjejaskan pergerakan pelancong.

Rom, Florence dan Bologna adalah antara kawasan yang terjejas gelombang haba, selain pakar menjangkakan Sicily serta Sardinia boleh mencapai suhu sehingga 49 darjah Celsius – yang akan menjadi suhu paling panas pernah direkodkan di Eropah.

Amaran peringkat merah bermakna orang yang sihat juga berisiko terkesan haba, dan kerajaan Itali telah menasihatkan penduduk berada di kawasan tertutup supaya mengelakkan dari cahaya matahari antara jam 11 pagi hingga 6 petang.

Dalam beberapa hari kebelakangan ini, suhu di Greece mencecah 40 darjah Celsius dan lebih, menyebabkan sukarelawan mengedarkan botol air minuman di tapak pelancong.

Pihak berkuasa juga mengambil langkah menutup sementara Acropolis di Athens pada Jumaat ketika suhu direkodkan paling panas, bagi melindungi pengunjung daripada cuaca terik. Difahamkan, penutupan itu berterusan sehingga Sabtu.

Terdapat juga kebimbangan bahawa gelombang haba boleh mencetuskan kebakaran hutan di negara itu, justeru kerajaan Greece telah mengumumkan rancangan kecemasannya.

Malah, buat pertama kalinya pihak berkuasa mengeluarkan larangan bekerja ke atas individu di sektor pembinaan dan penghantaran, khususnya pada waktu puncak.

Suhu tinggi dijangka berterusan hingga minggu depan, di mana Agensi Angkasa Eropah (ESA) meramalkan Itali, Sepanyol, Perancis, Jerman dan Poland mungkin merekod suhu melampau.- Agensi


Rentas negeri tidak termasuk dalam pengurangan SOP

BANGI, 13 Safar 1443H, Isnin – Kebenaran merentas negeri tidak termasuk dalam senarai pengurangan prosedur operasi standard (SOP) Pelan Pemulihan Negara (PPN), kata Menteri Kanan Pertahanan Datuk Seri Hishammuddin Tun Hussein.

Hishammuddin berkata, keputusan berkaitan kebenaran merentas negeri perlu diteliti oleh Jawatankuasa Khas Pengurusan Pandemik yang dipengerusikan Perdana Menteri Datuk Seri Ismail Sabri Yaakob.

“Rentas negeri ada kaitan dengan fasa-fasa dalam Pelan Pemulihan Negara (PPN) negeri-negeri yang berkenaan.

“Tapi syor datang daripada menteri bertanggungawab untuk sektor tertentu dan kemudian dipertimbangkan di pelbagai peringkat termasuk Jawatankuasa Teknikal Pengurusan Pandemik, serta dalam Mesyuarat Menteri Kuartet COVID-19,” katanya.

Hishammuddin berkata demikian dalam sidang media selepas meninjau Program Vaksinasi ‘Back To School’ di Sekolah Menengah Kebangsaan (SMK) Desa Tun Hussein Onn di sini hari ini. Turut hadir Menteri Kanan Pendidikan Datuk Radzi Jidin.

Pada 14 Sept, Hishammuddin mengumumkan kerajaan kini di peringkat akhir untuk mengurangkan SOP PPN hanya kepada 10 SOP berbanding 181 sekarang, bagi memudahkan orang ramai untuk memahaminya.

Dalam pada itu, Hishammuddin berkata, Mesyuarat Kedua Menteri Kuartet COVID-19 yang melibatkan Menteri Komunikasi dan Multimedia Tan Sri Annuar Musa; Menteri Kesihatan Khairy Jamaluddin; Menteri Kewangan Tengku Datuk Seri Zafrul Tengku Abdul Aziz selain beliau sendiri, akan diadakan esok.

“Mesyuarat akan memberi fokus terhadap usaha mempermudahkan 181 SOP kepada 10 SOP, selain memberi tumpuan terhadap naratif menjelang fasa endemik yang bermula hujung Oktober ini,” katanya.

Katanya mesyuarat esok akan disertai Menteri Pelancongan Datuk Seri Nancy Shukri, bagi memberi taklimat mengenai status terkini projek perintis gelembung pelancongan Langkawi dan potensi gelembung pelancongan yang lain.

Menteri Belia dan Sukan Datuk Seri Ahmad Faizal Azumu juga akan hadir bagi menerangkan tentang potensi kelonggaran-kelonggaran lain dalam sektor sukan.

Sementara itu, Hishammuddin berkata pada minggu hadapan Radzi pula dijadual memberi taklimat kepada Menteri Kuartet mengenai vaksinasi dalam kalangan pelajar, serta perkembangan terkini menjelang pembukaan sekolah secara berperingkat mulai 3 Okt depan. – Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Masih ramai terperangkap bawah runtuhan, kematian kini lebih 7,000

GAZIANTEP,17 Rejab 1444H, Rabu – Ribuan mayat mangsa terkorban gempa bumi Turkiye diletakkan di bahu jalan ketika pasukan penyelamat bertungkus-lumus meneruskan operasi pencarian.

Kedengaran suara seorang wanita memanggil pegawai bantuan di bawah timbunan runtuhan di wilayah Hatay di selatan Turkiye.

Berdekatannya, mayat kanak-kanak kecil terbaring tidak bernyawa.

Sehingga kini lebih 7,000 terbunuh dalam tragedi gempa di Turkiye dan utara Syria.

Pertubuhan Bangsa-Bangsa Bersatu (PBB) mengumumkan bantuan kemanusiaan AS$25 juta (RM110 juta) masing-masing kepada Turkiye dan Syria.

Jurucakap PBB, Stephane Dujarric berkata, pasukan penilaian dan penyelarasan bencana akan bergerak ke Gaziantep esok untuk menyokong pasukan mencari dan menyelamat bandar Turkiye.

Sementara itu, Presiden Turkiye, Recep Tayyip Erdogan mengumumkan tiga bulan darurat di 10 wilayah yang terjejas teruk.

Katanya, langkah berkenaan bagie memberi laluan kepada pasukan pekerja dan bantuan kewangan disalurkan ke wilayah-wilayah berkenaan.3

Sehingga kini, terdapat 70 negara di seluruh dunia menghantar bantuan ke Turkiye namun masih ada lokasi yang tidak menerima bantuan yang mencukupi.

Di bandar Antakya, ahli keluarga yang terselamat kelihatan melakukan operasi pencarian secara berkumpulan bagi mencari mereka yang masih hilang.

Turut kelihatan sekumpulan lelaki menggunakan tukul besari dan alatan lain yang cuba membantu mengeluarkan beberapa mayat yang terperangkap di bawah runtuhan bangunan. – Agensi.


EU bantu lanjutkan perjanjian Bijirin Laut Hitam

BRUSSELS, 25 Zulhijjah 1444H, Jumaat – Kesatuan Eropah (EU) sedang membantu Pertubuhan Bangsa-Bangsa Bersatu (PBB) dan Turkiye melanjutkan tempoh Perjanjian Bijirin laut Hitam yang akan tamat Isnin depan.

Selain itu, EU berharap Russia memberi ruang untuk menyelesaikan semua permasalahan dengan terbuka, kata jurucakap, lapor Reuters.

EU sedang mempertimbangkan untuk menghubungkan Bank Russia (Rosselkhozbank) kepada rangkaian pembayaran menggunakan sistem antarabangsa, SWIFT bagi membolehkan transaksi bijirin dan baja digunakan, seperti yang dituntut Russia sebelum ini.

Kata jurucakap berkenaan, keutamaan EU kini adalah untuk memastikan bijirin Ukraine boleh dihantar ke pasaran dunia dan berharap semua pihak memberi ruang untuk perjanjian Bijirin Laut Hitam diteruskan.

“Kami membantu rundingan yang diketuai PBB dan Turkiye seperti yang diperlukan selain mencari penyelesaian bagi memastikan objektif melanjutkan perjanjian Bijirin Laut Hitam dapat diteruskan,” katanya.

Selasa lalu, Setiausaha Agung PBB, Antonio Guterre berharap perjanjian berkenaan diteruskan lagi untuk tempoh beberapa bulan.

Selain memberikan masa kepada EU untuk menyelesaikan isu sistem pembayaran SWIFT.

Sebelum ini Moscow merayu supaya sistem SWIFT digunakan semula selepas dihentikan oleh EU pada Jun tahun susulan pencerobohan antara Russia dan Ukraine, Februari tahun lalu.

Minggu lalu, jurucakap Kementerian Luar Russia, Maria Zakharova, berkata pihaknya tidak akan berpuas hati dengan cadangan alternatif itu kerana mengambil masa yang panjang

Terdahulu, Russia mengancam untuk membatalkan perjanjian bijirin Laut Hitam kerana beberapa permintaan untuk menghantar bijirin dan bajanya sendiri ke luar negara belum dipenuhi. – Agensi


Malaysia pandang serius kepentingan pembangunan prasarana termasuk internet

KUALA LUMPUR, 5 Jamadilawal 1443H, Khamis – Malaysia memandang serius terhadap kepentingan pembangunan infrastruktur termasuk capaian internet kepada masyarakat luar bandar dalam fasa pemulihan pandemik COVID-19.

Menteri Pembangunan Luar Bandar Datuk Seri Mahdzir Khalid dalam satu kenyataan hari ini berkata aspek pembangunan ekonomi luar bandar menjadi elemen penting dalam pemulihan masyarakat yang terkesan dengan pandemik COVID-19.

“Ini termasuklah aspek pembangunan ekonomi luar bandar kepada pengenalan latihan penggunaan teknologi terkini dalam bidang pertanian, pemerkasaan latihan dalam ekonomi digital dengan kerjasama dalam bidang Teknikal dan Vokasional (TVET) serta keusahawanan luar bandar selain pemerkasaan kepimpinan belia dan wanita luar bandar,” katanya.

Beliau berkata demikian dalam satu kenyataan media sempena Persidangan Pertubuhan Pembangunan Luar Bandar Afrika-Asia (AARDO) kali ke-20 secara dalam talian.

Persidangan tahunan di peringkat menteri ini diadakan bagi membincangkan isu-isu pembangunan luar bandar dan hubungan kerjasama dalam kalangan negara anggota AARDO dari benua Afrika dan Asia.

Pada persidangan kali ini, Malaysia turut menyerahkan jawatan Pengerusi AARDO kepada Kerajaan Ghana selepas menerajui pertubuhan itu selama 3 tahun mulai 2018 sehingga 2021.

Sepanjang tempoh sebagai Pengerusi AARDO, Kerangka Pelan Strategik 2021 hingga 2030 telah diperkenalkan Datuk Seri Ismail Sabri Yaakob semasa beliau memegang jawatan Menteri Kemajuan Luar Bandar dan Wilayah dan mempengerusikan Persidangan AARDO Ke-19 pada tahun 2018 yang berlangsung di Kuala Lumpur. – Bernama


Kerajaan bincang usaha tambah kapasiti solat berjemaah di masjid, surau

BANGI, 4 Safar 1443H, Sabtu – Jabatan Kemajuan Islam Malaysia (Jakim) diarahkan untuk membuat draf ketetapan baharu mengenai prosedur operasi standard (SOP) berkaitan solat berjemaah di masjid dan surau untuk dijadikan panduan kepada seluruh negeri di Malaysia, tertakluk kepada persetujuan negeri-negeri.

Menteri di Jabatan Perdana Menteri (Hal Ehwal Agama), Senator Idris Ahmad berkata, arahan itu dibuat sejajar dengan hasrat kerajaan untuk mempersiapkan negara bagi memasuki fasa endemik COVID-19 pada penghujung Oktober, selepas 80 peratus penduduk menerima dos lengkap vaksin.

Pada masa sama, Idris memaklumkan akan mengadakan satu pertemuan dengan mufti-mufti negeri, pihak Kementerian Kesihatan (KKM) dan Majlis Keselamatan Negara (MKN) dalam masa terdekat bagi perbincangan lanjut mengenai perkara ini.

Beliau berkata, pertemuan itu bagi membincangkan beberapa cadangan yang boleh diambil bagi memberi ruang kapasiti yang lebih luas untuk umat Islam solat berjemaah di masjid dan surau dengan langkah-langkah keselamatan rapi.

Selain itu, katanya, cadangan untuk menjadikan lebih banyak surau biasa termasuk surau-surau di pejabat sebagai tempat mendirikan solat Jumaat juga akan turut dibincangkan bersama pihak berkuasa agama negeri.

“Kerajaan memberi perhatian serius terhadap kemudahan solat berjemaah di masjid dan surau serta aktiviti berkaitannya.

“Ini kerana, ia sebahagian daripada lima inisiatif MANTAP yang dirancang oleh pihak saya, iaitu Pemantapan Mental, Jasmani dan Rohani serta Pemantapan Institusi Masjid dan Surau,” katanya dalam satu kenyataan, hari ini.

Dalam pada itu, Idris menyatakan harapan agar masyarakat khususnya umat Islam memahami bahawa sebarang keputusan yang akan dibuat oleh pihak kerajaan dalam setiap perkara mengutamakan keselamatan rakyat.

“Jabatan Perdana Menteri (Hal Ehwal Agama) memberi jaminan akan terus berusaha bersama pihak berkuasa agama negeri, dalam perkara berkaitan hal ehwal agama Islam agar ia dapat dilaksanakan dengan lebih teratur serta menurut lunas perundangan.

“Semua usaha ini sudah pasti akan mengambil kira titah nasihat, pandangan dan perkenan Yang Di-Pertuan Agong, serta tuanku sultan dan raja negeri-negeri yang bertanggungjawab mengenai urusan hal ehwal Islam di negara ini,” katanya.


Lebih 132,000 kanak-kanak lengkap vaksinasi COVID-19

KUALA LUMPUR, 9 Ramadan 1443H, Isnin – Sebanyak 132,390 kanak-kanak berumur lima hingga 11 tahun telah melengkapkan dos suntikan vaksin COVID-19 menerusi Program Imunisasi COVID-19 Kebangsaan Kanak-kanak (PICKids) setakat semalam.

Berdasarkan data menerusi laman web COVIDNOW, sebanyak 1,365,915 kanak-kanak dalam kumpulan sama atau 38.4 peratus daripada populasi itu telah menerima sekurang-kurangnya satu dos vaksin.

Bagi populasi remaja berusia 12 hingga 17 tahun pula, sejumlah 2,860,287 individu atau 91.9 peratus telah lengkap divaksinasi manakala 2,961,642 individu atau 95.2 peratus telah menerima sekurang-kurangnya satu dos vaksin.

Dalam pada itu, seramai 15,922,033 individu dewasa atau 67.7 peratus telah menerima suntikan dos penggalak, 22,957,184 individu atau 97.6 peratus daripada populasi itu pula lengkap vaksinasi manakala 23,234,427 atau 98.8 peratus menerima sekurang-kurangnya satu dos vaksin COVID-19.

Sebanyak 38,820 dos vaksin diberikan semalam melibatkan 4,079 dos pertama, 28,469 dos kedua dan 6,272 dos penggalak, menjadikan jumlah kumulatif dos diberikan di bawah Program Imunisasi COVID-19 Kebangsaan (PICK) sebanyak 69,221,371.

Sementara itu, menurut portal GitHub Kementerian Kesihatan, sebanyak 12 kematian akibat COVID 19 dilaporkan di negara ini semalam dengan Sarawak merekodkan jumlah tertinggi sebanyak lima kes, diikuti Perak dengan dua kes manakala Johor, Kedah, Kelantan, Selangor dan Kuala Lumpur masing-masing mencatatkan satu kes. – Bernama


Lonjakan kes COVID-19, China terus arah bandar Xi’an berkurung

BEIJING, 23 Jamadilawal 1443H, Selasa – Ratusan ribu lagi penduduk China diarahkan berkurung di rumah hari ini, menerusi langkah sekatan ketat oleh pihak berkuasa bagi mengawal lonjakan kes jangkitan COVID-19 yang mencecah paras tertinggi dalam tempoh 21 bulan.

China – negara yang mula muncul virus itu dua tahun lalu – telah mengikut strategi ‘sifar COVID-19’ menerusi sekatan sempadan yang ketat dan bersasar serta kuarantin, ketika Beijing bersiap sedia untuk mengalu-alukan ribuan pelawat luar sempena Sukan Olimpik Musim Sejuk pada Februari.

Bagaimanapun, pihak berkuasa terpaksa berdepan peningkatan semula kes jangkitan dalam beberapa minggu kebelakangan ini, dengan 209 kes dilaporkan hari ini – jumlah harian tertinggi sejak Mac tahun lalu.

Lonjakan itu – walaupun rendah berbanding di Eropah dan Amerika Syarikat – telah mendorong pihak berkuasa mengenakan sekatan paling ketat di bandar utara Xi’an, yang mempunyai 13 juta penduduk.

Malah, bandar berdekatan iaitu di Yan’an juga berdepan tindakan sama apabila diarahkan menutup perniagaan dan menggesa ratusan ribu penduduknya berkurung di rumah.

Bandar Xi’an telah menyediakan 4,400 tapak persampelan dan mengerahkan lebih 100,000 orang menjalani saringan.

Arahan pengurungan itu bagaimanapun ‘menghimpit’ kebanyakan rakyat yang mula berdepan kekurangan bekalan makanan apabila pihak berkuasa menetapkan hanya seorang ahli isi rumah untuk setiap tiga hari keluar membeli barangan runcit.

Ramai penduduk di bandar berkenaan terpaksa menggunakan media sosial untuk meminta bantuan dalam mendapatkan makanan dan keperluan asas lain.

Pihak berkuasa mendakwa bahawa bekalan makanan kekal stabil kerana mengekalkan kawalan ketat ke atas pergerakan masuk dan keluar dari Xi’an.

Selain itu, pelajar juga dilarang untuk meninggalkan asrama universiti melainkan untuk urusan penting tertentu.-  Agensi


Pakatan pimpinan Arab Saudi serang kem pemberontak Yaman

RIYADH, 21 Jamadilawal 1443H, Ahad – Pakatan diketuai Arab Saudi yang bertempur di Yaman mendakwa pihaknya menyerang kem pemberontak Houthi di ibu kota Sanaa, ketika ia memperhebatkan kempen pengeboman udara terhadap pemberontak yang disokong Iran.

Pakatan itu – yang menyokong kerajaan Yaman yang diiktiraf di peringkat antarabangsa – menentang Houthi dalam perang saudara mendakwa, pihaknya memusnahkan gudang senjata di ibu kota yang dikuasai pemberontak, menurut Agensi Akhbar rasmi Saudi (SPA).

“Operasi di Sanaa adalah tindak balas segera kepada percubaan untuk memindahkan senjata dari kem Al-Tashrifat,” dakwanya dalam satu kenyataan pada Ahad.

Yaman dilanda perang saudara sejak 2014 menentang kerajaan dengan Houthi menguasai sebahagian besar wilayah utara.

Puluhan ribu orang terbunuh akibat perang, meninggalkan negara itu dalam apa yang disifatkan oleh Pertubuhan Bangsa-Bangsa Bersatu (PBB) sebagai krisis kemanusiaan terburuk di dunia.

Arab Saudi menuduh Iran membekalkan senjata canggih kepada Houthi dan proksi Hizbullah melatih pemberontak – dan dakwaan itu dinafikan Tehran.

Semalam, pakatan itu melancarkan operasi ketenteraan ‘berskala besar’ terhadap Houthi selepas peluru berpandu yang dilepaskan pemberontak membunuh dua orang di kerajaan itu, kematian pertama dalam tiga tahun.

Serangan udara itu mengorbankan tiga orang awam, termasuk seorang kanak-kanak dan seorang wanita, kata pegawai perubatan Yaman kepada agensi berita AFP.

Pakatan itu mempergiatkan serangan udara ke atas Sanaa, menyasarkan lapangan terbang awal minggu ini, yang operasi sebahagian besarnya dihentikan kerana sekatan yang diketuai Arab Saudi sejak Ogos 2016, dengan pengecualian untuk penerbangan bantuan.

Kumpulan bersenjata itu sering melancarkan peluru berpandu dan dron ke Arab Saudi, menyasarkan lapangan terbang dan infrastruktur minyak.

PBB menganggarkan perang Yaman akan membunuh 377,000 orang menjelang akhir tahun ini. – Agensi


Gempa bumi: Turkiye isytihar 7 hari berkabung

ANKARA, 16 Rejab 1444H, Selasa – Presiden Turkiye, Recep Tayyip Erdogan mengisytiharkan tempoh berkabung selama tujuh hari susulan gempa bumi dahsyat yang mencatat kemusnahan besar di negara itu.

“Disebabkan gempa bumi yang berlaku di negara kita pada 6 Februari, tempoh berkabung negara diisytiharkan selama tujuh hari.

“Bendera kami akan dikibarkan separuh tiang sehingga matahari terbenam pada Ahad 12 Februari di semua perwakilan negara kami dan negara asing,” katanya menerusi hantaran di Twitter.

Gempa bumi 7.8 awal pagi Isnin menggegarkan Kahramanmaras dan beberapa wilayah kejiranan termasuk Gaziantep, Sanliurfa, Diyarbakir, Adana, Adıyaman, Malatya, Osmaniye, Hatay dan Kilis.

Gempa kedua yang dicetuskan oleh gempa pertama pula merekodkan 7.5 magnitud dan pusat gempanya adalah di daerah Elbistan di wilayah Kahramanmaras.

Kejadian itu berlaku jam 1.24 tengah hari (waktu tempatan), hanya beberapa jam selepas gempa bumi pertama.

Sekurang-kurangnya 2,921 orang terbunuh dan 14,483 yang lain cedera di 10 wilayah Turkiye akibat dua gempa bumi itu.

Manakala di Syria, angka korban kekal pada 1,444 menjadikan jumlah kematian keseluruhan seramai 4,365. – Agensi


Permohonan PM, kerajaan batal saman Khairuddin didengar 12 April

KUALA LUMPUR, 7 Rejab 1442H, Jumaat – Permohonan Tan Sri Muhyiddin Yassin dan Kerajaan Malaysia untuk membatalkan saman pemula bekas penyelaras Parlimen Jasin Datuk Seri Khairuddin Abu Hassan yang mencabar tindakan Perdana Menteri menasihati Yang di-Pertuan Agong berhubung pengisytiharan Proklamasi Darurat bagi mengekang penularan COVID-19, akan didengar pada 12 April ini.

Peguam Kanan Persekutuan, Ahmad Hanir Hambaly berkata, permohonan itu akan didengar di hadapan Hakim Mahkamah Tinggi Datuk Seri Mariana Yahya.

Beliau berkata demikian kepada pemberita selepas pengurusan kes itu hari ini, yang turut disertai peguam Muhammad Rafique Rashid Ali, yang mewakili Khairuddin.

Pada 17 Februari lepas, Muhyiddin dan kerajaan sebagai defendan pertama dan kedua memfailkan permohonan untuk membatalkan saman menerusi Peguam Persekutuan atas alasan tuntutan saman tersebut mengaibkan, remeh, menyusahkan dan suatu penyalahgunaan proses mahkamah.

Peguam Cara Negara Datuk Abdul Razak Musa, menerusi afidavit sokongan difailkan bersama permohonan itu berkata tiada sebarang bukti dalam permohonan Khairuddin, selaku plaintif mahupun afidavit sokongannya yang menyokong penegasan plaintif bahawa Muhyiddin telah hilang kepercayaan majoriti Ahli-Ahli Dewan Rakyat.

Menurut Abdul Razak, plaintif juga gagal mengenal pasti hak umum dan hak persendirian atau kepentingan undang-undang plaintif yang telah dinafikan lanjutan daripada nasihat defendan pertama itu atau kerugian dialami secara peribadi akibat nasihat berkenaan dan isu atau kontroversi antara diri plaintif dengan kedua-dua defendan yang memerlukan keputusan daripada mahkamah.

Pada 18 Januari lepas, Khairuddin memfailkan saman pemula itu antara lain memohon mahkamah memutuskan empat persoalan undang-undang dan keperlembagaan bahawa pengisytiharan Proklamasi Darurat tersebut adalah tidak sah dan tidak berperlembagaan.

Pada 12 Januari lepas, Istana Negara telah mengeluarkan kenyataan bahawa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memberi perkenan Pengisytiharan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak COVID-19.

Muhyiddin, pada hari sama, menjelaskan bahawa Jemaah Menteri telah menasihati Yang di-Pertuan Agong untuk mengeluarkan proklamasi darurat bagi seluruh negara mengikut Perkara 150 (1) Perlembagaan Persekutuan berkuat kuasa mulai 11 Jan hingga 1 Ogos 2021.

Antara lain, Perkara 150 (1) memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam Persekutuan terancam. – Bernama


Buku Tommy Thomas: Polis Kelantan terima 15 laporan

KOTA BHARU, 26 Jamadilakhir 1442H, Isnin – Polis Kelantan telah menerima 15 laporan polis berkaitan buku yang ditulis oleh bekas Peguam Negara, Tan Sri Tommy Thomas setakat ini.

Ketua Polis Kelantan, Datuk Shafien Mamat berkata, kesemua laporan berkenaan telah diserahkan kepada Bukit Aman untuk tindakan lanjut.

“Kebanyakan laporan diterima di Kota Bharu yang dibuat oleh individu dan juga pertubuhan bukan kerajaan,” katanya ketika dihubungi hari ini.

Buku berjudul “My Story: Justice in the Wilderness” tulisan Tommy itu dikatakan berbaur hasutan serta boleh menimbulkan kebencian terhadap pentadbiran negara selain didakwa memesong sejarah negara dan memperlekeh Jabatan Peguam Negara. – Bernama


Raja-Raja Melayu bermesyuarat petang esok

BANGI, 7 Rabiulawal 1442H, Sabtu – Raja-Raja Melayu dijadual mengadakan mesyuarat khas esok di Istana Negara bagi membincangkan cadangan kerajaan untuk mengisytiharkan darurat bagi mendepani penularan pandemik COVID-19.

Menurut laporan The Star, sumber Istana Negara berkata, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah bahawa mesyuarat tersebut bertujuan bagi mendapatkan pandangan daripada semua raja berhubung pengumuman darurat.

Difahamkan mesyuarat tersebut dijadualkan bermula pada 2.30 petang dan hanya melibatkan raja sahaja.

Selain itu, enam sultan negeri telah mengesahkan kehadiran mereka dan besar kemungkinan sebahagian besar raja juga akan hadir.

Pengisytiharan darurat yang dicadangkan oleh jemaah menteri membawa maksud penggantungan Parlimen dan menghentikan semua aktiviti politik, namun tidak terhadap ekonomi dan kegiatan lain.

Ia juga tidak akan melibatkan perintah berkurung dan kehadiran polis serta tentera di jalanan.

Semalam, Perdana Menteri, Tan Sri Muhyiddin Yassin bersama beberapa orang menteri mempersembahkan cadangan berhubung pengisytiharan darurat kepada Yang di-Pertuan Agong di Istana Abdulaziz di Kuantan.

Mereka diiringi oleh Ketua Polis Negara, Tan Sri Abdul Hamid Bador, Peguam Negara, Tan Sri Idrus Harun dan Ketua Pengarah Kementerian Kesihatan, Tan Sri Dr Noor Hisham Abdullah.


Pemandu bas bekerja sendiri wajib daftar Perkeso

PUTRAJAYA,  13 Rejab 1442H, Khamis – Semua pemandu bas yang bekerja sendiri diwajibkan untuk mendaftar dan mencarum dengan Skim Keselamatan Sosial Pekerjaan Sendiri (SKSPS) Pertubuhan Keselamatan Sosial (Perkeso).

Menteri Sumber Manusia Datuk Seri M. Saravanan dalam kenyataan hari ini, berkata, ia susulan pelaksanaan Peraturan-Peraturan Keselamatan Sosial Pekerjaan Sendiri (Kadar Caruman Bagi Pemandu Bas) (Pindaan) 2021.

“Sekiranya gagal berbuat demikian, pemandu bas boleh dikenakan denda sehingga RM10,000 atau penjara maksimum dua tahun atau kedua-duanya sekali,” katanya.

Saravanan berkata, sehingga semalam, seramai 81,331 pencarum aktif yang bekerja sendiri direkodkan berdaftar dan mencarum di bawah SKSPS Perkeso, termasuk 1,346 pemandu bas.

Sehingga kini, katanya sebanyak RM2.35 juta faedah SKSPS telah dibayar kepada orang bekerja sendiri termasuk orang tanggungan mereka apabila pencarum mengalami kemalangan atau meninggal dunia akibat bencana pekerjaan.

“Selaku menteri bertanggungjawab, saya ingin menyeru semua pemandu bas serta orang bekerja sendiri yang layak agar segera mendaftar dan mencarum bagi memastikan anda mendapat perlindungan di bawah SKSPS,” katanya.

Akta Keselamatan Sosial Pekerjaan Sendiri 2017 (Akta 789) yang memberi perlindungan kepada individu yang menjalankan pekerjaan sendiri mula dikuatkuasakan pada 1 Jun 2017. -Bernama


Kelonggaran SOP individu lengkap dua dos vaksin diumum beberapa hari lagi

PUTRAJAYA, 14 Zulhijjah 1442H, Sabtu – Mereka yang telah melengkapkan dua dos suntikan vaksin COVID-19 dijangka menerima berita baik tidak lama lagi.

Perdana Menteri, Tan Sri Muhyiddin Yassin berkata, beliau akan mengumumkan kelonggaran prosedur operasi standard (SOP) khusus bagi mereka dalam beberapa hari lagi.

“Kita akan muktamadkan perkara ini dan saya akan umumkannya sebagai satu pakej penuh, termasuk dalam aspek sosial, sukan, dan aktiviti makan di restoran. Perincian ini akan diumumkan tidak lama lagi,” katanya dalam temu ramah khas dengan media di sini hari ini.

Beliau berkata, antara kelonggaran yang diberikan termasuk SOP bagi pergerakan dalam negara, termasuk perjalanan rentas sempadan terutama melibatkan suami atau isteri yang tinggal berjauhan.

“Saya benar-benar berharap langkah ini akan memberikan sedikit ruang, keselesaan bagi orang ramai untuk meneruskan kehidupan dengan lebih baik,” katanya.

Pada 17 Julai lepas, Perdana Menteri mengumumkan bahawa kelonggaran bagi individu yang telah melengkapkan dua dos suntikan vaksin COVID-19 akan diputuskan di mesyuarat Pelan Pemulihan Negara (PPN) dalam minggu ini.

Beliau dilaporkan berkata, ini selaras dengan pembukaan lebih banyak sektor ekonomi apabila negeri beralih ke Fasa Dua PPN, terutama melibatkan kawasan Lembah Klang.

PPN dijadualkan untuk dibentangkan oleh perdana menteri dalam Sidang Khas Parlimen yang bermula Isnin ini.

Merujuk kepada persidangan Parlimen, Muhyiddin berkata, walaupun sesi itu akan dibuka untuk perbahasan, kerajaan tegas dengan keputusan untuk meneruskan PPN sehingga keadaan negara pulih. – Bernama


Varian Omicron: Orang ramai tak perlu terlalu risau, terus patuhi SOP

Oleh Ainul Illia Meor Suzurudin

BANGI, 27 Rabiulakhir 1443H, Khamis – Kemunculan varian baharu COVID-19, Omicron di beberapa buah negara sudah dijangka pakar-pakar kesihatan seluruh dunia.

Berikutan itu, bagi mengurangkan penularan varian baharu yang membimbangkan (VOC) itu, orang ramai diminta untuk terus mematuhi prosedur operasi standard (SOP) pencegahan COVID-19 yang telah pun ditetapkan oleh kerajaan.

Pada masa sama, Presiden Persatuan Pakar Perubatan Kesihatan Awam Malaysia (PPPKAM), Datuk Dr Zainal Ariffin Omar berkata, suntikan vaksin perlu diambil dan dilengkapkan bagi mana-mana pihak yang belum berbuat demikian supaya mendapat perlindungan sewajarnya.

“Varian baharu Omicron ini kita jangan terlalu risau. Sampai tak tidur malam kita merisaukannya. Apa yang perlu kita buat, ikut cakap kerajaan.

“Kita pantau, kita ikut SOP yang sedia ada. Lengkapkan vaksin, kalau baru satu dos, dapatkan dos kedua. Kemudian jika perlu ambil dos penggalak.

“Kita boleh protect dengan vaksin. Walau vaksin tak 100 peratus melindungi, tetapi lebih baik ada daripada tak ada. Jangkitan dia pun sama sahaja iaitu melalui sistem pernafasan. Jadi kita teruskan pakai pelitup muka,” katanya ketika dihubungi Ismaweb.net, hari ini.

Varian Omicron, merupakan varian terbaharu COVID-19 yang sedang menular di 23 negara.

Maklumat awal mendapati ia mempunyai 32 jenis mutasi protein berbanding Delta (sembilan mutasi protein), menjadikan varian baharu itu mempunyai kadar kebolehjangkitan lebih tinggi.

Menteri Kanan Pertahanan, Datuk Seri Hishammuddin Tun Hussein berkata, Mesyuarat Menteri Kuartet COVID-19 telah memutuskan kawalan sempadan negara yang lebih ketat, supaya risiko kemasukan Omicron ke negara ini dapat dikurangkan.

Mengulas lanjut, Dr Zainal berkata, kawalan sempadan itu adalah wajar selaras dengan saranan Pertubuhan Kesihatan Sedunia (WHO) dan sekatan tidak perlu dilakukan selagi mana kawalan ketat dilaksanakan.

“Kita lakukan pemeriksaan terperinci sebelum individu masuk ke negara. Laksanakan tempoh kuarantin. Tak perlu dah nak buat sekatan.

“Kita (kerajaan) semua dah ready dah. Pada waktu yang sama juga kita janganlah mengharapkan kosong kes. Mustahil. Kita tetap menjangkakan akan ada kes daripada varian itu, bagaimanapun, jangan terlalu takut.

“Dengan keupayaan kita melaksanakan tanggungjawab masing-masing, penularan itu tidak akan berlaku terlalu dahsyat,” katanya.

Terdahulu, WHO menyarankan negara-negara untuk tidak mengenakan sekatan perjalanan menyeluruh ke atas pelancong yang datang dari negara terjejas.

Menyambut saranan WHO, Ketua Agensi Kesihatan Pertubuhan Bangsa-Bangsa Bersatu (PBB), menyatakan bahawa negara sebaliknya harus mengamalkan langkah pengurangan risiko yang rasional, berkadar, selaras dengan peraturan kesihatan antarabangsa.

Ketua Pengarah WHO, Tedros Adhanom Ghebreyesus menegaskan bahawa membuat saringan terhadap penumpang sebelum melakukan perjalanan dan/atau semasa tiba di lapangan terbang dan kuarantin mandatori pelancong antarabangsa adalah beberapa cara untuk memeriksa penularan varian Omicron sebagai ganti sekatan perjalanan menyeluruh.


Idea 3 TPM atas dasar kepentingan politik rugikan rakyat

Oleh Siti Hafidah Abd Ghaffar

BANGI, 28 Muharram 1443H, Isnin – Meskipun hanya cadangan, tetapi idea mewujudkan tiga jawatan Timbalan Perdana Menteri langsung tidak relevan, bahkan hanya membazir kerana tidak memberi kepentingan kepada rakyat dan negara.

Sebelum ini, Setiausaha Agung parti tamak haloba DAP, Lim Guan Eng berkata, cadangan tiga jawatan Timbalan Perdana Menteri merangkumi pemimpin dari Sabah, Sarawak dan Semenanjung boleh direalisasikan jika Pakatan Harapan (PH) kembali memerintah negara.

Dakwanya, menafikan jawatan nombor dua negara itu seolah-olah menafikan hak rakyat dari kedua-dua negeri berkenaan.

Penganalisis politik, Dr Syed Agil Syed Alsagoff menyifatkan cadangan itu sebagai suatu pembaziran sekiranya skop fungsi dan peranan yang diwujudkan tidak berfokus atau semata-mata berteraskan kepada kepentingan politik yang merugikan rakyat dan negara.

“Aspek yang harus difikirkan ialah bagaimana penyusunan Kabinet, dalam keadaan apa sekalipun bentuknya akan memberi manfaat secara optimum kepada pembangunan negara dan kebajikan rakyat.

“Bahkan mampu memacu negara ke tahap yang dinamik, lebih baik serta menggambarkan identiti dan reputasi kerajaan berdasarkan prestasi dan pencapaian kerajaan itu sendiri selama mana ia memerintah negara tersebut,” katanya kepada Ismaweb.net hari ini.

Bagaimanapun beliau menegaskan, penyusunan Kabinet dalam pentadbiran sangat bergantung kepada beberapa faktor iaitu fungsi, peranan dan misi Kabinet berkenaan untuk mengurus, menyelesaikan masalah dan memperkasa fungsi kerajaan demi kebaikan, kesejahteraan dan kebajikan rakyat serta negara.

Selain itu, ia juga bergantung kepada persefahaman dan penyatuan komponen parti-parti politik supaya mewujudkan keseimbangan fungsi dan pengaruh politik demi mewujudkan kesejahteraan dan kemakmuran.

“Hal ini juga menggambarkan tidak semestinya semua komponen parti politik yang memerintah akan bekerjasama dalam Kabinet tetapi mereka boleh bekerjasama di luar Kabinet dengan menganggotai pelbagai jawatan kuasa yang dilantik oleh kerajaan.

“Ketiga, bagaimana penyusunan Kabinet itu akan menggambarkan pengurusan peringkat tertinggi kerajaan secara kolektif dan memberikan kepercayaan dan keyakinan dalam kalangan masyarakat terhadap kewibawaan sesebuah kerajaan.

“Ini bermakna bahawa setiap perjawatan dalam Kabinet itu harus menggambarkan keseimbangan fungsi dan peranan kerajaan untuk memacu negara ke arah dinamika hala tuju dan wawasan yang telah dilakarkan,” katanya.

Beliau turut mengingatkan bahawa penyusunan Kabinet bukan sekadar ‘mengambil hati’ setiap komponen parti politik tetapi ia suatu tanggungjawab bersama untuk membina dan memajukan negara serta menjaga kepentingan rakyat.


Kini dikuasai elitis, politik Malaysia perlukan nafas baharu!

BANGI, 1 Rabiulawal 1442H, Ahad – Malaysia memerlukan nafas baharu dalam politiknya yang sudah terlalu lama dikuasai oleh kelompok elit dan berkepentingan.

Kemelut politik yang berlaku sekarang adalah manifestasi kepada permasalahan itu yang menyaksikan wujudnya politikus yang hanya mementingkan survival bersifat peribadi.

Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Shuhaib Ar-Rumy Selamat memberi amaran, perkara tersebut membimbangkan dan tidak membawa apa-apa hasil kepada ummah.

“Rakyat terutama orang Melayu Islam yang menantikan dengan penuh harapan kepada pembelaan nasib bangsa dan agama umpama menanti sesuatu yang tidak akan kunjung tiba.

“Ahli-ahli politik yang kini menjadi pemerintah dan kerajaan tiba-tiba lidahnya bertukar menjadi kelu dalam memperjuangkan isu-isu Islam dan Melayu.

“Di mana kesungguhan mereka dalam menangani isu pendatang asing tanpa izin terutama yang datang dari negara China?,” soalnya menerusi satu kenyataan, hari ini.

Bukan itu sahaja, Ustaz Shuhaib turut mempersoalkan kesungguhan kerajaan membela kematian anggota bomba, Allahyarham Muhammad Adib Mohd Kassim yang terbunuh secara kejam ketika berkhidmat.

“Kenapa begitu lunak dalam isu berkaitan Sijil Peperiksaan Bersepadu (UEC) dan sekolah vernakular? Apa sudah jadi dengan kempen Buy Muslim First? Adakah mereka sudah menjadi bisu dan buta?

“Itu sekadar beberapa isu yang suatu ketika dahulunya lantang diperjuangkan oleh parti-parti Melayu Islam yang kini sudah pun memegang tampuk pemerintahan,” katanya.

Beliau turut mengingatkan bahawa rakyat selamanya tidak akan berdiam diri dan akan terus memperjuangkan isu-isu Islam Melayu.

“Kebangkitan itu akan muncul dan didukung oleh semua rakyat Malaysia yang setia dan cintakan tanah air ini sebagai sebuah negara berdaulat tanpa sebarang penguasaan asing dalam apa bentuk sekalipun,” katanya.


Aplikasi ‘Saudi Visa Bio’ dilancar di Malaysia, mudahkan urusan haji dan umrah

Oleh Noor Azuki Fahme Ismail

KUALA LUMPUR, 25 Syaaban 1443H, Isnin – Aplikasi biometrik ‘Saudi Visa Bio’ yang dilancarkan di Malaysia hari ini bakal memudahkan urusan pendaftaran jemaah haji dan umrah dari Malaysia, selain memendekkan tempoh prosedur kemasukan ke negara itu dalam menunaikan ibadah itu di Tanah Suci.

Menurut Duta Arab Saudi ke Malaysia Dr Mahmoud Hussein Saeed Qattan, langkah Arab Saudi memilih Malaysia untuk melancarkan aplikasi telefon pintar ini menggambarkan keutuhan hubungan persaudaraan yang terjalin antara kedua-dua negara.

Pada masa sama, ia mencerminkan keyakinan kerajaan Arab Saudi terhadap agensi Malaysia yang menguruskan haji dan umrah, katanya.

“Kerajaan Arab Saudi dalam mengeluarkan visa Haji dan Umrah telah mengambil inisiatif membangunkan aplikasi cap jari biometrik menggunakan telefon pintar dengan melabur dalam teknologi canggih, selamat dan mudah digunakan,” kata beliau dalam ucapannya di majlis pelancaran aplikasi itu di sini, hari ini.

Aplikasi Saudi Visa Bio yang kini dalam fasa pertama akan menggunakan cap jari atau muka untuk melengkapkan proses pengeluaran visa Umrah atau Haji.

Aplikasi ini juga akan membolehkan pemohon visa Haji dan Umrah di Malaysia mendaftarkan bio-data mereka melalui telefon pintar, dan visa mereka akan dikeluarkan secara elektronik tanpa perlu mengunjungi pusat pengeluaran visa.

Antara kelebihan mendaftar sendiri untuk permohonan visa melalui aplikasi Saudi Visa Bio adalah apabila jemaah haji dan umrah tiba di Arab Saudi, mereka hanya perlu memadankan data mereka tanpa perlu mendaftar semula data biometrik dan ini akan memudahkan proses kemasukan mereka melalui mana-mana pintu masuk.

Aplikasi ini telah dilancarkan di Arab Saudi pada 2021 oleh Menteri Luar Arab Saudi, Putera Faisal bin Farhan Al Saud dan selaras dengan titah Raja Arab Saudi, Raja Salman dan Putera Mahkota, Mohammed bin Salman untuk menawarkan perkhidmatan dan kemudahan terbaik untuk jemaah haji dan umrah.

Arab Saudi merupakan negara pertama di dunia menggunakan teknologi pendaftaran biometrik melalui telefon pintar untuk pengeluaran visa elektronik. – Bernama


Kerjasama PN hingga PRU15, bukan PRN Melaka saja

AIR KEROH, 5 Rabiulakhir 1443H, Rabu – Kerjasama antara semua parti komponen dalam Perikatan Nasional (PN) tidak hanya terhad pada Pilihan Raya Negeri (PRN) Melaka.

Sebaliknya, akan berlaku perbincangan lagi bagi meneruskan kesinambungan sehingga Pilihan Raya Umum Ke-15 (PRU15).

Perkara berkenaan diakui Setiausaha PN, Datuk Seri Hamzah Zainudin sambil menegaskan PN bukan bertanding setakat PRN Melaka.

Katanya, PAS menerusi kenyataan Presiden, Datuk Seri Abdul Hadi Awang sendiri akan kekal bersama-sama PN.

“Apabila kita kata nak kekal, sudah pasti kita mempunyai agenda dan ideologi tertentu untuk menggabungkan semua parti, apa yang dibawakan ini diterima oleh semua dengan baik sekali.

“Dalam keadaan yang baharu ditubuhkan itu, kita pun sudah ada empat parti.

“InsyaALLAH akan ada lagi kerana sudah ada banyak parti-parti yang buat permohonan untuk bersama kita, cuma sejauh mana gabungan ini nanti dan ia harus diperhalusi,” katanya seperti dilapor portal media tempatan.

Beliau pada masa turut mahu memastikan apa tujuan dan matlamat parti yang mahu bersama PN.

Jelasnya, pada PRN Melaka, semua parti sudah memahami bahawa tiga parti iaitu Parti Pribumi Bersatu Malaysia (Bersatu), PAS dan parti Gerakan Rakyat Malaysia (Gerakan) meletakkan calon di bawah satu lambang iaitu PN.

Situasi itu membuktikan, semua pemimpin di bawah PN merasakan gabungan ini mampu untuk meneruskan perjuangan ini.

“Kerana itu PN bukan hanya untuk PRN Melaka sahaja,” jelasnya.


COVID-19: Indonesia catat 128,776 kes, dengan 5,824 kematian

JAKARTA, 21 Zulhijjah 1441H, Selasa – Kes positif COVID-19 di Indonesia terus meningkat dengan tambahan 1,693 jangkitan baharu dalam tempoh 24 jam, menjadikan jumlah keseluruhan setakat ini ialah 128,776 kes.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sejumlah 85,928 pesakit masih dalam pemantauan.

Bagi tempoh 12 tengah hari semalam sehingga 12 tengah hari ini, sebanyak 59 lagi kematian berlaku menjadikan jumlah keseluruhan korban di republik itu meningkat kepada 5,824 orang.

Provinsi Jakarta mencatatkan kes positif keseluruhan tertinggi iaitu 26,624 kes, diikuti Jawa Timur (25,917) dan selebihnya di 32 provinsi yang lain.

Provinsi Jawa Timur mencatatkan jumlah kematian keseluruhan tertinggi iaitu 1,915 orang, diikuti Jakarta (944), Jawa Tengah (731), Sulawesi Selatan (337) dan selebihnya di wilayah lain di Indonesia. -Bernama


1. ALHAMDULILLAH, marilah kita menzahirkan rasa kesyukuran dan kegembiraan. Sesungguhnya Aidilfitri adalah menifestasi kemenangan bagi mereka yang berjaya menundukkan hawa nafsu dan runtunan syahwat demi menjunjung perintah Allah SWT. Ia juga memaknakan erti kembali menjadi suci dan bersih nurani selari dengan konsep Aidilfitri ( kembali kepada fitrah yang bersih dari dosa dan noda).

2. Ramadan yang kita lalui merupakan madrasah rabbani . Ia mengajar kita erti perhambaan yang sebenar, nilai kemanusiaan dan kepedulian sesama insan serta mengangkat sifat karamah insaniah mengatasi nafsu haiwani. Justeru ia perlu dicerakinkan dalam watak dan perilaku sebagai insan muslim di mana kita berada dan di setiap ketika pada setiap manusia tidak kira latar belakang bangsa dan agama.

3. Bagi merealisasikan makna kegembiraan ini, marilah kita raikan ia dengan saling kunjung mengunjung, ziarah menziarahi, bertemu sapa dengan mengeratkan silaturrahim sesama ahli keluarga, kaum kerabat, jiran tetangga, saudara seislam dan sesama insan. Jadikan Aidilfitri wadah kesatuan dan ukhuwah islamiah serta leraikan sengketa sesama kita dengan saling bermaaf-maafan dan bersalam salaman.

4. Pada masa yang sama usah dilupa saudara- saudara kita yang diuji dengan pelbagai dugaan dan serba kekurangan dalam meraikan hari lebaran. Hulurkan simpati dan sifat ihsan kepada mereka bagi meringankan beban derita mereka.

5. Untuk saudara- saudara kita di luar sana khususnya umat islam di Palestin, panjatkan doa kemenangan dan selamatkan mereka dari kekejaman Zionis Israel.

6. Mewakili keluarga besar Ikatan Guru Muslim Malaysia mengucapkan Selamat Hari Raya, Maaf Zahir Batin. Kullu ‘Aam Wa Antum Bi Alfi Kheir kepada semua warga guru dan muslimin muslimat semua.

Semoga Allah menerima segala amal solih dan ketaatan kita semua. Amin.

Mohd Azizee Hasan
Presiden iGuru


Permohonan moratorium masih dibuka

KUALA LUMPUR, 20 Rabiulawal 1443H, Rabu – Permohonan moratorium di bawah Pakej Perlindungan Rakyat dan Pemulihan Ekonomi (PEMULIH) masih dibuka kepada peminjam yang memerlukan.

Timbalan Menteri Kewangan I, Mohd Shahar Abdullah berkata, bank-bank bersedia untuk memberi bantuan bayaran balik pinjaman yang terjejas dan memerlukan justeru, mereka hanya perlu menghubungi bank masing-masing.

“Bagi peminjam lain yang juga terkesan dan memerlukan bantuan bayaran balik pinjaman selepas pakej PEMULIH tamat, bank-bank akan terus menyediakan pakej bantuan termasuk pengurangan bayaran ansuran bulanan mengikut kemampuan peminjam,” katanya pada persidangan Dewan Rakyat, pada Rabu.

Beliau berkata demikian bagi menjawab pertanyaan Khalid Abd Samad (PH-Shah Alam) sama ada kerajaan akan melanjutkan pemberian moratorium kepada individu dan perusahaan di samping sama ada akan memperkenalkan pemberian moratorium tanpa faedah terakru.

Mohd Shahar berkata, industri perbankan telah mengumumkan Skim Pengurusan dan Ketahanan Kewangan (URUS) bagi golongan 50 peratus terbawah kumpulan pendapatan (B50) iaitu isi rumah berpendapatan sehingga RM5,880 yang masih terkesan akibat pandemik COVID-19, pada 14 Okt lepas.

Beliau berkata, skim yang menyeluruh ini bukan sahaja membantu peminjam membuat pembayaran balik pinjaman mengikut kemampuan mereka, malah peminjam juga mendapat manfaat menerusi nasihat pengurusan kewangan yang boleh meningkatkan daya tahan kewangan mereka dalam jangka panjang.

“Di bawah program ini, peminjam golongan B50 yang memenuhi syarat akan mendapat pengecualian faedah selama tiga bulan dan juga pilihan untuk mengurangkan bayaran ansuran pinjaman sehingga 24 bulan keseluruhannya,” katanya.

Beliau berkata peminjam juga boleh memohon pelbagai program yang ditawarkan oleh Agensi Kaunseling dan Pengurusan Kredit (AKPK) seperti Program Pengurusan Hutang, Skim Penyelesaian Pinjaman Kecil dan Skim Sokongan Daya Tahan Kewangan.

Program-program ini dilaksanakan dengan kerjasama dan sokongan institusi perbankan, dan mempunyai ciri-ciri seperti ansuran bulanan yang berkurangan, pelanjutan tempoh bayaran balik dan program sokongan daya tahan kewangan, katanya. – Bernama


Lumpur tebal cabaran misi bantuan banjir di Chenor: Presiden iGuru

BANGI, 5 Jamadilakhir 1442H, Isnin – Banjir yang lambat surut dan lumpur tebal menjadi antara cabaran serta kesukaran dalam misi bantuan banjir di beberapa kampung di Chenor, Pahang.

Demikian pengalaman yang dikongsikan oleh Presiden Ikatan Guru-Guru Muslim Malaysia (iGuru), Ustaz Mohd Azizee Hasan dalam misi dua hari bersama pasukan Relawan Muda Ikatan Musimin Malaysia (ISMA) pada 16 dan 17 Januari lalu.

Beliau berkata, misi banjir di Chenor adalah untuk membantu membersihkan masjid yang terjejas dan menyampaikan bantuan kepada mangsa-mangsa di sekitar daerah berkenaan.

“Subhanallah dapat melihat lumpur tebal, air yang masih belum surut dan keadaan rumah yang berlumpur akibat banjir. Banjir kali ini agak tidak sedahsyat banjir tahun 2014.

“Saya bersama dua Relawan Muda ISMA Nilai iaitu Shahnazrin Saiful Mulok dan Hamidi Abd Aziz bersama NGO Sahabat Amal Care, Team Hardy ISMA Temerloh, Khidmat Malaysia dan Pasukan Bomba Sukarelawan Gombak turun padang menyampaikan bantuan dan menyelami kesusahan mangsa banjir,” katanya.

Berkongsi lanjut, Ustaz Mohd Azizee berkata, ada di antara mangsa yang terharu dan menangis dengan bantuan yang diberikan terutama alatan keperluan dapur seperti dapur gas serta periuk nasi.

“Rata-rata mangsa memerlukan bantuan dalam bentuk peralatan seperti tilam, selimut dan sebagainya. Buat masa ini amat-amat diperlukan.

“Di Chenor, cabaran utama air banjir terlalu lambat untuk surut, ada yang lebih 14 hari rumah dan barang-barang berendam, ada yang belum surut sehingga hari ini,” katanya.

Serentak itu, beliau mengharapkan mangsa-mangsa banjir di daerah terbabit diberikan kekuatan, termasuk pihak yang terbabit dalam misi bantuan.

“Bagi para dermawan yang ingin menyumbang, sila ke akaun Pertubuhan Ikatan Muslimin Malaysia Cawangan Nilai 5551 0831 4688 (Maybank).

“Semoga Allah meluaskan rezeki kita dan dipermudahkan urusan di dunia dan akhirat,” katanya.


Jet Zionis bedil kemudahan penyelidikan Syria

SANAA, 29 Muharam, 1444H, Sabtu – Tentera Russia yang berpangkalan di Syria melaporkan, empat jet rejim pengganas Israel melancarkan sekurang-kurangnya empat peluru berpandu jelajah dan 16 bom udara terhadap kemudahan penyelidikan di bandar Masyaf pada Khamis.

Agensi berita Russia, Tass dan RIA memetik seorang pegawai kanan sebagai berkata, tentera Syria menggunakan senjata antipesawat buatan Russia bagi menembak jatuh dua peluru berpandu dan tujuh bom.

Katanya, serangan itu merosakkan peralatan di kemudahan berkenaan.

Tentera Russia kekal di Syria sejak 2015 apabila mereka membantu mengubah arus dalam perang saudara yang memihak kepada Presiden Bashar al-Assad.

Selama beberapa tahun, Israel melancarkan serangan ke atas apa yang disifatkannya sebagai sasaran berkaitan Iran di Syria, di mana tentera yang disokong Tehran, termasuk Hizbullah Lubnan, telah dikerahkan untuk membantu Assad memerangi pasukan antikerajaan. – Agensi


Indonesia siasat kematian 20 kanak-kanak akibat buah pinggang akut

JAKARTA, 17 Rabiulawal 1444H, Jumaat – Indonesia akan menyiasat kes kecederaan buah pinggang akut yang telah menyebabkan kematian lebih 20 kanak-kanak di Jakarta tahun ini, kata pihak berkuasa kesihatan.

Siasatan dibuat ketika pihak berkuasa di Gambia mendakwa, hampir 70 kanak-kanak mati akibat kecederaan buah pinggang akut selepas mengambil sirap paracetamol yang digunakan untuk merawat demam.

Indonesia akan menyelaras siasatan bersama Pertubuhan Kesihatan Sedunia (WHO) yang mendapati tahap dietilena glikol dan etilena glikol tidak boleh diterima – kerana boleh menjadi toksik – dalam empat produk dikeluarkan Maiden Pharmaceuticals yang berpangkalan di New Delhi.

Pengawal selia ubat-ubatan Indonesia (BPOM) dalam satu kenyataan berkata, sirap berkenaan tidak didaftarkan di negara itu.

Kementerian Kesihatan Indonesia berkata, pihaknya sedang berbincang dengan pakar dari WHO – yang sedang menyiasat kes di Gambia – dan telah membentuk satu pasukan dengan persatuan pediatrik negara (IDAI) serta hospital di Jakarta bagi meneliti kes terbabit.

Katanya, penyakit itu telah dikesan dalam 40 kanak-kanak di seluruh negara setakat ini, tetapi tidak menyatakan bila kes pertama dilaporkan.

Menurut IDAI, sebanyak 131 kes telah dilaporkan antara Januari dan September, sambil mendakwa bahawa kes di Gambia tiada kaitan dengan Indonesia.

Kementerian Kesihatan mendakwa, penemuan awal menunjukkan potensi mabuk sebagai punca penyakit itu namun penyelidikan lanjur masih diperlukan. -Agensi


Perkasa M40 antara fokus Belanjawan 2024

IPOH, 2 Rabiulawal 1445H, Isnin – Memperkasakan kumpulan M40 akan menjadi antara fokus dalam Belanjawan 2024, kata Timbalan Menteri Kewangan, Steven Sim Chee Keong.

Beliau berkata, golongan pertengahan memerlukan bantuan dan perlu diperkasakan kerana mereka turut menyumbang kepada ekonomi negara.

“Disebabkan pandemik COVID-19, 20 peratus daripada M40 termasuk dalam kategori B40.

“Mereka adalah penjana ekonomi dan tenaga kerja, dan merekalah yang akan berbelanja dalam ekonomi tempatan. Kami mahu memperkasakan mereka,” katanya.

Sim berkata, fokus bajet lain termasuk Perusahaan Kecil dan Sederhana (PKS).

“PKS membentuk kira-kira 98 peratus daripada ekonomi negara.

“Kami mahu membantu usahawan kami menyusun semula dan menambah nilai kepada industri mereka, dan kami mahu melihat industri berteknologi tinggi dan bernilai tinggi dibawa masuk.

“Kita tidak mahu perniagaan hanya berkembang maju, tetapi juga sihat, kuat dan pintar, supaya mereka boleh di peringkat serantau dan global, bukan sahaja di negara ini,” katanya.


Turki bantah sekatan dari AS

ANKARA, 29 Rabiulakhir 1442H, Selasa – Speaker parlimen Turki pada Isnin membantah sekatan yang dikenakan Amerika Syarikat (AS) terhadap negara itu kerana pembelian sistem pertahanan peluru berpandu, lapor Agensi Anadolu.

“Mengenakan sekatan tidak mematuhi semangat sekutu atau kehendak untuk bersekutu,” kata Mustafa Sentop di Twitter.

“Pemahaman bahawa Turki wajib mendapatkan peralatan industri pertahanan hanya daripada mereka adalah lapuk. Kami akan terus mengambil setiap langkah yang diperlukan untuk pertahanan negara kita, ” katanya.

Jabatan Perbendaharaan AS pada Isnin mengenakan sekatan terhadap Turki kerana pembelian sistem pertahanan peluru berpandu S-400 Rusia.

Sekatan itu, yang berada di bawah undang-undang dikenali Akta Menangani Musuh Amerika Melaui Sekatan (CAATSA), menyasarkan Industri Pertahanan Turki (SSB), termasuk ketuanya Ismail Demir dan tiga pegawai lain.

Setiausaha Negara AS Mike Pompeo dalam satu kenyataan berkata SSB dengan sengaja melakukan transaksi penting dengan Rosoboronexport, entiti eksport senjata utama Rusia, dengan mendapatkan sistem peluru berpandu S-400.

“Sekatan itu termasuk larangan semua lesen dan kebenaran eksport AS ke SSB dan pembekuan aset dan sekatan visa ke atas Presiden SSB Dr. Ismail Demir, dan pegawai SSB yang lain,” tambahnya.

Kementerian Luar Negeri Turki mengutuk keputusan sekatan itu.

“Kami mengecam dan menolak keputusan untuk mengenakan sekatan sepihak terhadap Turki seperti yang diumumkan hari ini oleh AS dalam konteks pemerolehan sistem pertahanan udara S-400 oleh Turki,” memetik kenyataan kementerian.

Presiden Donald Trump pada Jun 2019 berkata, bekas presiden Barack Obama, telah bertindak tidak adil terhadap Turki ketika Ankara mahu membeli sistem pertahanan peluru berpandu Patriot AS.

Sebelum keputusan pada Isnin itu, Presiden Recep Tayyip Erdogan berkata sekutunya AS sepatutnya menyokongnya, bukan mengenakan sekatan. – Bernama


Kerjasama PH-GTA tidak berlaku

GEORGE TOWN, 26 Rabiulawal 1444H, Ahad – Pengerusi Pakatan Harapan (PH), Datuk Seri Anwar Ibrahim membayangkan kerjasama PH dan Gerakan Tanah Air (GTA), pada Pilihan Raya Umum ke-15 (PRU15) tidak akan berlaku.

“Kerjasama apa? Bila saya kata (terbuka untuk bekerjasama dengan GTA)? Saya kata untuk berbincang dengan sesiapa pun boleh ‘bincang’. Kalau diperlukan (berbincang) hari ini saya ada di Pulau Pinang, lusa di Sarawak.

“Bagi saya lebih baik menemui rakyat dalam keadaan sekarang ini. Usul adakan pertemuan itu, seolah-olah belum ada pertemuan, (sedangkan) berpuluh kali sudah ada pertemuan sebelum ini,” katanya kepada pemberita malam tadi.

Beliau ditemui selepas menghadiri program makan malam Majlis Pimpinan Negeri PKR di Spice Arena, yang turut dihadiri Naib Presiden PKR, Nurul Izzah Anwar dan Pengerusi DAP Pulau Pinang, yang juga Ketua Menteri Pulau Pinang, Chow Kon Yeow.

Media sebelum ini melaporkan Pengerusi Penaja GTA, Tun Dr Mahathir Mohamad bersedia bertemu Anwar, bagi mengadakan rundingan untuk kerjasama menghadapi PRU15.

Ketika ditanya sama ada beliau menerima permohonan untuk berjumpa daripada pihak Dr Mahathir, Anwar enggan mengulas lanjut.

Sebelum ini, Anwar dilaporkan berkata, beliau tiada masalah bertemu dan berbincang dengan Dr Mahathir, namun menegaskan perkara yang ditekankan PH ialah berkenaan kepentingan untuk melawan Perikatan Nasional (PN) dan Barisan Nasional (BN).

Sementara itu, Anwar berkata, kemungkinan besar penyandang Parlimen Permatang Pauh Nurul Izzah Anwar, akan mempertahankan kerusi itu pada PRU15 nanti.

“…kemungkinan menuju arah itu (Nurul Izzah pertahankan kerusi Parlimen Permatang Pauh). Kemungkinan besar…kemungkinan yang amat besar,” katanya.

Anwar berkata demikian ketika ditanya sama ada Nurul Izzah akan mempertahankan kerusi Parlimen Permatang Pauh atau dihantar ke Parlimen Ampang, bagi menentang Menteri Perusahaan Perladangan dan Komoditi, Datuk Zuraida Kamaruddin yang juga penyandang di situ.

Kerusi Parlimen Permatang Pauh menjadi kubu kuat Anwar dan keluarganya, yang memegang kerusi itu sejak 1982. Nurul Izzah yang juga Naib Presiden PKR memenangi kerusi itu pada PRU14 dengan majoriti lebih 15,000 undi. – Bernama


SJKC kurang murid: Timbalan Menteri, Dong Zong, Jiao Zong dan pertubuhan Cina lain cari penyelesaian

BANGI, 12 Safar 1444H, Jumaat – Jawatankuasa Kerja Sekolah Jenis Kebangsaan Cina (SJKC) Mikro menetapkan tiga hala tuju yang akan diketuai oleh Dong Zong, Majlis Bahasa Cina Malaysia dan Pusat Penyelidikan Cina.

Antara hala tuju kerja ditetapkan adalah mengumpul maklumat mengenai SJKC Mikro; merancang bahan pengajaran serta perkongsian data dan maklumat bagi merangka pelan pembangunan SJKC Mikro.

Memetik laporan 8TV, Dong Zong akan melawat 98 buah SJKC Mikro dengan murid kurang dari 30 orang bagi membincangkan pelan penyelesaian yang sesuai mengikut sesebuah sekolah.

Bagi hala tuju kedua, Majlis Bahasa Cina Malaysia akan berbincang dengan bahagian perkembangan kurikulum Kementerian Pendidikan, pertubuhan pendidikan dan ahli akademik mengenai rancangan yang membabitkan bahan pengajaran, kelengkapan, program dan pelan pendidikan yang diperlukan oleh SJKC Mikro.

Hala tuju ketiga pula yang diketuai oleh Pusat Penyelidikan Cina melibatkan perkongsian data dan maklumat mengenai SJKC Mikro yang diperolehi dari ahli akademik dan penyelidik bagi merangka pelan perkembangan 10 tahun untuk sekolah berkenaan.

Perkara itu diputuskan hasil perbincangan selama tiga jam Mesyuarat Jawatankuasa SJKC Mikro pertama yang dianjurkan oleh Kementerian Pendidikan.

Timbalan Menteri Pendidikan, Datuk Dr Mah Hang Soon mempengerusikan mesyuarat berkenaan – yang dihadiri kira-kira 13 pertubuhan Cina di Putrajaya pada Rabu lalu.

Menurutnya, pada masa akan datang KPM akan menjemput lebih ramai wakil pertubuhan-pertubuhan bagi membincangkan isu melibatkan SJKC Mikro.

“Kita perlu profesional dan menggunakan kaedah saintifik untuk merangka hala tuju perkembangan SJKC Mikro terutamanya dalam meningkatkan mutu pendidikannya,” katanya.

Difahamkan, pertubuhan-pertubuhan yang menyertai mesyuarat itu akan mula mengumpul maklumat yang diperlukan dan mengadakan mesyuarat kedua selepas tiga bulan.

Bagaimanapun pelan pembangunan SJKC Mikro tidak akan didedahkan dalam masa terdekat.

“Kita akan dapat gambaran kasar kepada penyelesaian pada mesyuarat tiga bulan akan datang.

“Saya berpendapat perkara ini memerlukan sekurang-kurangnya enam bulan. Untuk mendapatkan maklumat lengkap pula memerlukan masa lebih lama mungkin setahun,” kata Hang Soon.

Menurut Kementerian Pendidikan, dari 1,302 buah SJKC di seluruh negara, 616 buah atau 47.3% mempunyai murid kurang daripada 150 orang.

Keadaan yang sama turut berlaku di Sekolah Kebangsaan (SK) dan Sekolah Jenis Kebangsaan Tamil (SJKT).

Pada Ogos lalu, Kementerian Pendidikan telah membuat tinjauan dalam kalangan ibu bapa murid SJKC Mikro mengenai rancangan penggabungan sekolah yang telah menarik perhatian masyarakat Cina sehingga kedengaran saranan ‘Tidak boleh kurang walaupun sebuah (sekolah)’.

Oleh itu, Kementerian Pendidikan telah berjanji untuk menangguhkan sementara rancangan penggabungan sekolah untuk pertimbangan semula bagi mendapatkan penyelesaian terbaik untuk SJKC Mikro demi perkembangannya.

Pautan terdahulu;


Vietnam rekod kes pertama Omicron dalam komuniti

HANOI, 16 Jamadilakhir 1443H, Rabu – Vietnam merekodkan kes pertama varian Omicron dalam kalangan komuniti, ketika kerajaan menggesa orang ramai berwaspada terhadap ancaman varian itu.

Media kerajaan, Tien Phong melaporkan, tiga kes positif dikesan pada hujung minggu lalu di Bandaraya Ho Chi Minh dan disahkan sebagai Omicron pada lewat Selasa.

Sebelum ini, negara itu mengesan lebih 70 kes varian Omicron – yang dikatakan sangat mudah merebak – dalam kalangan individu kuarantin yang memasuki Vietnam dari luar negara.

“Masyarakat perlu meningkatkan rasa waspada mereka terhadap Omicron, tidak berkumpul di tempat sesak dan melengkapkan suntikan vaksinasi,” kata Kementerian Kesihatan negara itu, minggu lalu.

Secara keseluruhan, Vietnam telah merekodkan lebih dua juta kes jangkitan COVID-19 dengan hampir 36,000 kematian.

Lebih 74 peratus daripada 98 juta penduduk negara itu telah menerima sekurang-kurangnya dua suntikan vaksin, menurut kementerian.

Vietnam juga telah melancarkan kempen vaksinasi dos penggalak, dengan pihak berkuasa memberi jaminan untuk melengkapkan pemberian dos itu kepada individu dewasa pada akhir Mac ini.-  Agensi


Pemimpin UMNO perlu muhasabah diri

BANGI, 12 Syawal 1442H, Isnin – Dalam situasi politik yang tidak stabil ketika ini, pemimpin UMNO sepatutnya bermuhasabah – termasuk mengenang faktor dan punca utama ditolak pada Pilihan Raya Umum ke-14 yang lalu.

PRU14 menyaksikan tindakan rakyat yang berani melakukan perubahan, sekiranya mereka menganggap sesetengah pemimpin tidak boleh lagi boleh diubah dan berubah.

Naib Pengerusi PEMBELA, Ustaz Masridzi Sat berkata, segelintir pemimpin politik berfikiran sempit apabila mengukur kekuatan parti mereka melalui jumlah ahli.

“Walhal, Allah boleh ubah hati rakyat untuk memilih mana-mana parti atau pemimpin yang mereka kehendak.

“Justeru, fahami rakyat bawahan ketika ini yang sedang dihimpit kesusahan yang teruk sama ada akibat wabak COVID-19, masalah serangan agenda musuh dari luar ataupun pengkhianat dari dalam.

“Kepercayaan rakyat kepada orang-orang politik semakin menipis. Jadi, ubahlah perangai lama dan santunilah agenda rakyat marhaen jika mahukan sokongan,” katanya.

Tambahnya, parti-parti Melayu juga tidak perlu mendabik dada atau berbangga dengan menganggap bahawa mereka adalah terbaik sebaliknya perlu membuktikan mereka mampu melakukan perubahan seperti dikehendaki rakyat.

“Rakyat mahu lihat pembersihan bagi pemimpin yang bermasalah dan pemimpin yang mempunyai rekod bersih. Disaran bersiap untuk mengisi kepimpinan negara yang akan datang.

“Gabungan parti-parti Melayu Islam yang ikhlas dan jujur mestilah diwujudkan bukan setakat berkokok hebat berlawan sesama sendiri,” katanya.

Terdahulu, UMNO sekali lagi menjarakkan dirinya daripada kerajaan ketika sebahagian daripada ahli Parlimennya menganggotai kabinet PN sekarang.

Menyedari rasa resah orang ramai dengan keadaan semasa, Presidennya Datuk Seri Ahmad Zahid Hamidi menjelaskan tidak wajar parti itu dipalitkan dengan “kegagalan PN”.

Ia dibuat ketika keadaan politik negara dihangatkan dengan kemunculan pemidang “kerajaan gagal” di beberapa negeri dengan yang terbaharu dikesan di Kelantan.

“Saya difahamkan ada usaha untuk memalitkan UMNO dengan kegagalan kerajaan PN. Saya fikir perkara ini wajar diperjelaskan sekali lagi supaya semua lebih terang dan faham,” katanya.


‘Tahniah PH-BN, usaha pilihan raya PBT sangat bernas’

BANGI, 10 Jamadilawal 1444H, Isnin – Ketua Pemuda Perikatan Nasional (PN), Ahmad Fadhli Shaari secara sinis mengucapkan tahniah kepada Barisan Nasional (BN) dan Pakatan Harapan (PH) – yang menerajui kerajaan negeri Perak – susulan usaha mengembalikan pelaksanaan pilihan raya kerajaan tempatan.

Sebelum ini, Pengerusi Jawatankuasa (Exco) Perumahan dan Kerajaan Tempatan Perak, Sandrea Ng Shy Ching dilaporkan berkata, usaha mengembalikan pelaksanaan pilihan raya kerajaan tempatan di Perak memerlukan kajian lanjut.

Bagaimanapun, beliau menegaskan usaha mengembalikan pilihan raya itu tidak disenaraikan dalam manifesto PH atau dalam kerjasama kerajaan campuran dengan BN.

“Pastinya, di bawah portfolio saya, akan mengkaji semula sama ada dari segi perundangan, praktikaliti, implikasi kewangan dan setakat mana kesediaan kita untuk melaksanakan semula pilihan raya ini kerana saya rasa dalam jangka masa panjang ini (pilihan raya kerajaan tempatan) sesuatu yang patut kita laksanakan.

“Cuma saya tak boleh komen berkenaan jangka masa dan berapa lama lah (proses). Cuma saya memang ada hasrat untuk semak balik dan untuk kita sekurang-kurangnya ada pelan untuk kita semak,” katanya.

Sandrea turut memaklumkan, pada masa ini beliau masih di tahap permulaan dengan langkah awal ke arah itu adalah mengadakan mesyuarat Jawatankuasa Kerajaan Tempatan Negeri pada bulan ini bagi mula mengkaji.

Mengulas perkara itu, Ahmad Fadhli secara sinis berkata, cadangan yang dikemukakan Ahli Dewan Undangan Negeri (ADUN) Teja itu ‘sangat bernas’.

“Satu-persatu laksanakan, jangan lengah-lengah lagi. Tahniah Pakatan Harapan dan Barisan Nasional,” katanya dalam hantaran di Facebook.

Untuk rekod, pilihan raya kerajaan tempatan bakal membolehkan penduduk sesuatu kawasan mengundi calon Datuk Bandar serta ahli tertinggi Dewan Bandaraya, Majlis Perbandaran atau Majlis Daerah.

Isu pelaksanaan pilihan raya kerajaan tempatan telah diperjuangkan oleh DAP sejak sekian lama.